open-index/open-wikipedia-markdown huggingface dataset:
ఎం. తిప్పేస్వామి

**మోపురగుండు తిప్పేస్వామి** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2019లో జరిగిన అసెంబ్లీ ఎన్నికల్లో మడకశిర నియోజకవర్గం నుండి ఎమ్మెల్యేగా గెలిచాడు.
## జననం, విద్యాభాస్యం
ఎం. తిప్పేస్వామి ఆంధ్రప్రదేశ్ రాష్ట్రం, కడప జిల్లా, అమరాపురం మండలం, ఉదుగూరు గ్రామంలో 1953 జూన్ 01లో జన్మించాడు. ఆయన 1978లో కర్నూలు మెడికల్ కాలేజీ నుండి ఎంబీబీఎస్, 1981లో తిరుపతిలోని శ్రీ వెంకటేశ్వరా మెడికల్ కాలేజీ నుండి ఎండీ, డీజీఓ పూర్తి చేసి కొంతకాలం వైద్యుడిగా పనిచేశాడు. కేంద్ర, రాష్ట్ర సర్వీసుల్లో పనిచేశాడు. ఆయన పాండిచ్చేరిలో వైద్య ఆరోగ్యశాఖలో, చిత్తూరు జిల్లా బంగారుపాళ్యం ప్రభుత్వ ఆస్పత్రిలో సివిల్‌ అసిస్టెంట్‌ సర్జన్‌గా, పలమనేరు ప్రభుత్వ ఆస్పత్రిలో, వాయల్పాడు ప్రభుత్వ ఆస్పత్రిలో పనిచేశాడు.

## రాజకీయ జీవితం
ఎం. తిప్పేస్వామి 1994లో కాంగ్రెస్ పార్టీ ద్వారా రాజకీయాల్లోకి వచ్చి 1994లో జరిగిన అసెంబ్లీ ఎన్నికల్లో పలమనేరు నియోజకవర్గం నుండి కాంగ్రెస్‌ అభ్యర్థిగా పోటీ చేసి ఓడిపోయాడు. ఆయన 1999లో పలమనేరు నియోజకవర్గం నుండి కాంగ్రెస్‌ అభ్యర్థిగా పోటీ చేసి గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. ఆయన 2004లో ఓటమిపాలయ్యాడు, 2004 నుంచి 2008 వరకు పీసీసీ ప్రధాన కార్యదర్శిగా పనిచేసి 2009లో జరిగిన పార్లమెంట్ ఎన్నికల్లో చిత్తూరు లోక్‌సభ నియోజకవర్గం నుండి ఎంపీగా పోటీ చేసి ఓడిపోయాడు.

ఎం. తిప్పేస్వామి 2012లో కాంగ్రెస్ పార్టీకి రాజీనామా చేసి వైఎస్సార్ కాంగ్రెస్ పార్టీలో చేరి 2014లో జరిగిన అసెంబ్లీ ఎన్నికల్లో మడకశిర నియోజకవర్గం నుండి వైసీపీ అభ్యర్థిగా పోటీ చేసి ఓటమి చెందినా హైకోర్టు తీర్పుతో 2018లో ఎమ్మెల్యేగా ప్రమాణస్వీకారం చేశాడు. ఆయన 2019లో జరిగిన అసెంబ్లీ ఎన్నికల్లో మడకశిర నియోజకవర్గం నుండి ఎమ్మెల్యేగా గెలిచాడు. 

ఆయన 2023 ఆగస్ట్ 25న తిరుమల తిరుపతి దేవస్థానం  (టీటీడీ) బోర్డు సభ్యుడిగా నియమితుడయ్యాడు. 

## మూలాలు

వర్గం:1953 జననాలు
వర్గం:అనంతపురం జిల్లా నుండి ఎన్నికైన శాసన సభ్యులు
వర్గం:చిత్తూరు జిల్లా నుండి ఎన్నికైన శాసన సభ్యులు
వర్గం:వై.యస్.ఆర్. కాంగ్రెస్ పార్టీ రాజకీయ నాయకులు
వర్గం:ఆంధ్రప్రదేశ్ శాసన సభ్యులు (2019)
ఉమా శంకర్ దీక్షిత్

**ఉమా శంకర్ దీక్షిత్** ( 1901 జనవరి 12 - 1991 మే 30) ఒక భారతీయ రాజకీయ నాయకుడు, క్యాబినెట్ మంత్రి, పశ్చిమ బెంగాల్, కర్ణాటక ల మాజీ గవర్నర్. 1901 జనవరి 12న ఉన్నో జిల్లాలోని ఉగు గ్రామంలో జన్మించిన ఆయన కాన్పూర్ నుండి విద్యనభ్యసించాడు. తన విద్యార్థి జీవితం నుండి అతను స్వాతంత్ర్య ఉద్యమంలో చేరాడు, గణేష్ శంకర్ విద్యార్థి కమిటీ అధ్యక్షుడిగా ఉన్న కాలంలో జిల్లా కాంగ్రెస్ కమిటీ కాన్పూర్ కార్యదర్శిగా ఉన్నాడు.

ఆయన హోం మంత్రిగా, ఆరోగ్య మంత్రిగా, కర్ణాటక, పశ్చిమ బెంగాల్ గవర్నర్ గా దేశానికి సేవలందించారు. ఆల్ ఇండియా కాంగ్రెస్ కమిటీ కోశాధికారిగా, లక్నోలో అసోసియేటెడ్ జర్నల్స్ మేనేజింగ్ డైరెక్టర్ గా కూడా పనిచేశారు. అతను తన తల్లి జ్ఞాపకార్థం తన గ్రామం ఉగులో గర్ల్స్ ఇంటర్మీడియట్ కళాశాలను స్థాపించాడు.

1989లో భారత ప్రభుత్వం ఆతనికి రెండవ అత్యున్నత పౌర పురస్కారం పద్మవిభూషణ్ను ప్రదానం చేసింది.

## ప్రారంభ జీవితం , విద్య
ఉత్తర ప్రదేశ్ రాష్ట్రంలోని ఉన్నో జిల్లా (ఉన్నో) లోని ఉగులో రామ్ సరూప్, శివ్ ప్యారీ లకు జన్మించిన ఆయన కాన్పూర్ లోని క్రైస్ట్ చర్చి కళాశాలలో చదువుకున్నారు.

## కెరీర్
ఉమా శంకర్ దీక్షిత్ భారత స్వాతంత్ర్యోద్యమంలో చేరినప్పుడు తన రాజకీయ జీవితాన్ని ప్రారంభించాడు, ఈ సమయంలో అతను నాలుగుసార్లు ఖైదు చేయబడ్డాడు.

స్వాతంత్ర్యానంతర కాలంలో ఆయన నెహ్రూకు సన్నిహితంగా ఉండి, తరువాత 1969లో భారత జాతీయ కాంగ్రెస్లో విడిపోయిన సమయంలో ఇందిరా గాంధీ పక్షాన నిలిచారు. 1971లో ఇందిరా గాంధీ మంత్రివర్గంలో చేరారు. ఆ తర్వాత ఆయన భారత ప్రభుత్వ పనులు, గృహ నిర్మాణ శాఖ మంత్రిగా కొనసాగారు. 1971-72 తర్వాత ఆరోగ్య, కుటుంబ నియంత్రణ శాఖ అదనపు బాధ్యతలు, హోం వ్యవహారాల మంత్రి, 1973-74, షిప్పింగ్ అండ్ ట్రాన్స్ పోర్ట్ మంత్రి, 1975 లో బాధ్యతలు అప్పగించారు. అతను కోశాధికారిగా, ఆల్ ఇండియా కాంగ్రెస్ కమిటీ (ఎఐసిసి), 1970-75 గా కూడా కొనసాగాడు.

1976–77 కర్ణాటక గవర్నర్ గా, పశ్చిమ బెంగాల్ గవర్నర్ గా 1984-1986 వరకు కొనసాగారు.

## కుటుంబం
అతని కుమారుడు వినోద్ దీక్షిత్ ఇండియన్ అడ్మినిస్ట్రేటివ్ సర్వీస్ (ఐఎఎస్) సభ్యుడు, షీలా దీక్షిత్ను వివాహం చేసుకున్నారు, ఆమె తరువాత ఢిల్లీ ముఖ్యమంత్రిగా 1998 నుండి 2013 వరకు వరుసగా మూడు సార్లు పనిచేసింది. ఆయన మనవడు సందీప్ దీక్షిత్ కాంగ్రెస్ తరఫున తూర్పు ఢిల్లీ నుంచి పార్లమెంటు సభ్యుడిగా, మనవరాలు లతిక సయెడ్.

## మరణం
అతను 90 సంవత్సరాల వయస్సులో దీర్ఘకాలిక అనారోగ్యంతో 1991 మే 30 న న్యూఢిల్లీలో మరణించాడు.

## మూలాలు

## బాహ్య లింకులు
* షీలా దీక్షిత్ 

వర్గం:కర్ణాటక గవర్నర్లు
వర్గం:పశ్చిమ బెంగాల్ గవర్నర్లు
వర్గం:1991 మరణాలు
వర్గం:1901 జననాలు
వర్గం:ఉత్తర ప్రదేశ్ నుండి ఎన్నికైన రాజ్యసభ సభ్యులు
వర్గం:పద్మవిభూషణ పురస్కార గ్రహీతలు
శ్యామ్ కుమారి ఖాన్

**శ్యామ్ కుమారి ఖాన్** ( 1904 అక్టోబరు 20 - 1980 జూన్ 9) ఒక భారతీయ న్యాయవాది, స్వాతంత్ర్య సమరయోధురాలు, రాజకీయవేత్త. సామాజిక కార్యకర్త. ఆమె 1963 నుండి 1968 వరకు రాజ్యసభ సభ్యురాలు.

## వ్యక్తిగత జీవితం
1904 అక్టోబరు 20న జన్మించిన ఆమె శ్యామ్‌లాల్ నెహ్రూ, ఉమా నెహ్రూలకు పెద్ద సంతానం. ఆమె తండ్రి, భారతదేశ మొదటి ప్రధాన మంత్రి జవహర్‌లాల్ నెహ్రూ ఇరువురు తోబుట్టువుల పిల్లలు. ఆమె ప్రత్యేక వివాహాల చట్టం - 1872 ప్రకారం, 1937 డిసెంబరు 7న అబ్దుల్ జమీల్ ఖాన్‌ను వివాహం చేసుకుంది. ఆ తర్వాత 'శ్యామ్ కుమారి ఖాన్'గా ప్రసిద్ధి చెందింది.

శ్యామ్ కుమారి నెహ్రూ తన 30వ ఏట వివాహం చేసుకున్నారు. అప్పటికి వివాహం చేసుకునే వయస్సు.. దాటిందని ఆమె భావించారు. ఆమె అబ్దుల్ జమీల్ ఖాన్‌ను వివాహం చేసుకున్న తరువాత ఆమె కుటుంబ సభ్యులనుండి దూరం కావాల్సివచ్చింది. అయినా ప్రాక్టీస్ చేస్తున్న న్యాయవాది కాబట్టి ఆమె ఆర్థికంగా నిలతొక్కుకుని స్వతంత్రంగా ఉండగలిగారు. పెద్దలను ఎదిరించి వివాహం చేసుకున్నా ఆ తర్వాత ఆమె కుటుంబం కలసిపోయింది. వారికి కబీర్ కుమార్ ఖాన్, కమలా కుమారి ఖాన్ అనే ఇద్దరు పిల్లలు ఉన్నారు. ఆమె 75వ ఏట 1980 జూన్ 9న మరణించింది.

## కెరీర్
అలహాబాద్ విశ్వవిద్యాలయంలో శ్యామ్ కుమారి ఖాన్ చదువుకున్నారు. ఆమె 1924-28 సంవత్సరాల మధ్య కాలంలో అలహాబాద్ యూనివర్శిటీ యూనియన్‌కి సెక్రటరీ, వైస్ ప్రెసిడెంట్, ప్రెసిడెంట్ అయిన మొదటి మహిళ. వృత్తిరీత్యా న్యాయవాది అయినా ఆవిడ రచయిత, స్వాతంత్ర్య సమరయోధురాలు. 1932లో బ్రిటీష్ సామ్రాజ్యాన్ని కూలదోయడానికి చేసిన ప్రయత్నాల వల్ల రాజకీయ ఖైదీ అయిన యశ్పాల్ జైలుకెళ్లినప్పుడు అతని విచారణ సమయంలో ఆమె వాదించారు.

1932లో ఆమె ఖిలాఫత్ ఉద్యమం, శాసనోల్లంఘన ఉద్యమాల్లో చేరారు. కమలా నెహ్రూతో పాటు మహిళా స్వాతంత్ర్య సమరయోధులకు నాయకత్వం వహించారు. ఆమె తల్లి ఉమా నెహ్రూతో పాటు సాల్ట్ మార్చ్ సమయంలో ప్రముఖ మహిళా నాయకులలో ఒకరు.

స్వాతంత్ర్యం తరువాత కూడా ఆమె సామాజిక కార్యకర్తగా చురుకుగా కొనసాగింది. 1952 మే 30న, ఆమె ఇందిరా గాంధీ, రాజకుమారి అమృత్ కౌర్, బి.శివరావు వంటి ప్రముఖ వ్యక్తులతో పాటు ఇండియన్ కౌన్సిల్ ఫర్ చైల్డ్ వెల్ఫేర్ (ICCW) వ్యవస్థాపక సభ్యులలో ఒకరు అయ్యారు. ఆ తర్వాత ఆమె ఐసిసిడబ్ల్యూ జనరల్ సెక్రటరీ అయ్యారు.

రాధా రామన్, శ్యామ్ కుమారి ఖాన్ అధ్యక్షతన, ICCW ఢిల్లీలో అంతర్జాతీయ బాలల ఉత్సవాన్ని నిర్వహించింది. దీనిని 1969 అక్టోబరు 17న అప్పటి ప్రధాని ఇందిరా గాంధీ ప్రారంభించారు. ఆమె ఇండియన్ హ్యూమనిస్ట్ యూనియన్ వ్యవస్థాపక సభ్యురాలు కూడా. 1972లో నర్సింహ నారాయణ్ మరణానంతరం ఎన్నికైన ఛైర్మన్ అయ్యారు. ఆమె 1963 డిసెంబరు 11 నుండి 1968 ఏప్రిల్ 2 వరకు రాజ్యసభ సభ్యురాలు.

## మూలాలు
డేగల బాబ్జీ

**డేగల బాబ్జీ** 2021లో విడుదలకానున్న తెలుగు సినిమా.యష్ రిషి ఫిల్మ్స్ బ్యానర్ పై స్వాతి చంద్ర నిర్మించిన ఈ సినిమాకు వెంకట్ చంద్ర దర్శకత్వం వహిస్తున్నారు.తమిళంలో సూపర్ హిట్ సాధించిన ఒత్త సేరుప్పు సైజ్ 7 కి ఈ చిత్రం రీమేక్ గా రూపొందిస్తున్నారు.నటుడిగా బండ్ల గణేశ్‌ మొదటిసారి కథానాయకుడిగా నటిస్తున్నాడు.

## కథ
## తారాగణం
## ట్రైలర్‌ విడుదల
ఈ సినిమా ట్రైలర్‌ 2021 నవంబరు 8 డైరెక్టర్‌ పూరి జగన్నాథ్‌ చేతుల మీదుగా దీనిని విడుదల చేశారు.
## మూలాలు
1997 (తెలుగు సినిమా)

**1997** 2021లో విడుదల కానున్న తెలుగు సినిమా. ఈశ్వర్ పార్వతి మూవీస్ బ్యానర్‌పై మీనాక్షి రమావత్ నిర్మించిన ఈ సినిమాకు డా.మోహన్ దర్శకత్వం వహించాడు. నవీన్ చంద్ర, శ్రీకాంత్‌ అయ్యంగర్‌, కోటి, డా.మోహన్ ప్రధాన పాత్రల్లో నటించిన ఈ సినిమా ఫస్ట్ లుక్ మోషన్ పోస్టర్‌ను 2021 ఆగస్టు 02న విడుదల చేసి, ఈ సినిమాను నవంబరు 26న  విడుదలైంది.
## నటీనటులు
* నవీన్ చంద్ర 
*శ్రీకాంత్‌ అయ్యంగర్‌ 
*కోటి 
*డా.మోహన్
*బెనర్జీ 
*రవి ప్రకాష్
*రామ రాజు
## సాంకేతిక నిపుణులు
*బ్యానర్: ఈశ్వర్ పార్వతి మూవీస్ 
*నిర్మాత: మీనాక్షి రమావత్
*కథ, స్క్రీన్‌ప్లే, దర్శకత్వం: డా.మోహన్  
*సంగీతం: కోటి
*గాయకులు: మంగ్లీ 
*సినిమాటోగ్రఫీ: చిట్టి బాబు 
*ఎడిటర్: నందమూరి హరి
*పీఆర్ ఓ: సురేష్ కొండేటి

## మూలాలు

వర్గం:2021 తెలుగు సినిమాలు
వర్గం:2021 సినిమాలు
మౌనిక యాదవ్

**మామిండ్ల మౌనిక యాదవ్** తెలంగాణ రాష్ట్రానికి చెందిన జానపద గాయని. ఆమె జానపద పాటలతో తనకంటూ ఓ ప్రత్యేకతను సంపాదించుకొని 2021లో పుష్ప సినిమాలో ‘సామీ.. సామీ..’ పాట ద్వారా మంచి గుర్తింపునందుకుంది.
## జననం, విద్యాభ్యాసం
మౌనిక యాదవ్ తెలంగాణ రాష్ట్రం, కరీంనగర్ జిల్లా, వీణవంక మండలం, కనపర్తి గ్రామంలో మల్లయ్య, శ్యామల దంపతులకు జన్మించింది. ఆమె ఆరవ తరగతి వరకు కనపర్తి గ్రామంలో ప్రభుత్వ పాఠశాలలో చదివి, కుటుంబం జమ్మికుంటలో స్థిర పడడంతో ఏడవ తరగతి నుండి డిగ్రీ వరకు జమ్మికుంటలో పూర్తి చేసింది.
## వృత్తి జీవితం
మౌనిక యాదవ్ అక్క పద్మావతి చిన్నప్పటి నుంచి జానపద పాటలు పాడేది. ఆమె తన అక్క పాటలు పాడేందుకు వెళుతుంటే తన వెంట వెళ్తూ అక్కను అనుసరిస్తూ, అమ్మానాన్నల ప్రోత్సాహంతో క్రమంగా పాటలు పడడంపై ఇష్టం ఏర్పడింది. తెలంగాణ ఉద్యమం సమయంలో 2009లో కనపర్తి గ్రామంలో ఏర్పాటు చేసిన ప్రజాచైతన్య యాత్ర కార్యక్రమంలో ‘గోదారి గోదారీ ఓహో పారేటి గోదారీ.. సుట్టూ నీళ్లువున్న సుక్కాదక్కని ఎడారి ఈ భూమీ.. మాదీ తెలంగాణ భూమీ’ అనే ఉద్యమగీతం పాట ద్వారా గాయనిగా తొలిసారి ఆమెకు అవకాశం దక్కింది, అలా తెలంగాణ ఉద్యమ సమయంలో రాష్ట్రమంతా తిరిగి అనేక పాటలు పడింది. మౌనికకు 2014లో ప్రత్యేక రాష్ట్రం ఏర్పడ్డాక '‘తెలంగాణ సాంస్కృతిక సారథి'’లో ఉద్యోగం వచ్చింది.

మౌనిక యాదవ్ తొలిసారిగా మానుకోట ప్రసాద్ తొలిసారిగా ‘మానుకోట పాటలు’ చానెల్‌ కోసం పడిన జానపద పాట ‘కట్టమీద కూసున్నాడే సక్కని సూపుల సిన్నోడే’ యూ ట్యూబ్‌లో విడుదలైంది, అలా సైటీవీలో పడిన ‘రాములో రాములా’ పాట ద్వారా 100 మిలియన్ల వ్యూస్‌ అందుకొని జానపద గాయనిగా మంచి గుర్తింపునందుకుంది.ఆమె అలా 70కి పైగా జానపద పాటలు పాడి 2021లో సొంతంగా ‘మౌనిక అఫీషియల్‌’ అనే యూట్యూబ్‌ ఛానల్‌ పెట్టి ‘సిక్కూదీసి కొప్పుకట్టి.. కొప్పునిండా పూలు వెట్టి’ పాట, మాతృదినోత్సవం సందర్భంగా ‘నెత్తుటి ముద్దయి.. నేలన పడ్డా.. కోటి నొప్పుల గురుతై పుడితివె అమ్మా.. ఆడపిల్లని తెలిసి హత్తుకున్నవే’ పాట, రాఖీ పండగ సందర్భంగా 'రక్షాబంధనం దీవెనలు ఇచ్చే రాఖీ వచ్చింది' పాట ద్వారా ప్రసంశలు అందుకొని,2021లో పుష్ప సినిమాలో పాడిన ‘సామీ.. సామీ..’ పాట ద్వారా మంచి గుర్తింపునందుకుంది.

## మూలాలు

## బయటి లింకులు
* 
వర్గం:కరీంనగర్ జిల్లా గాయకులు
వర్గం:తెలుగు సినిమా గాయకులు
ఎం. రఘుమారెడ్డి

**మల్‌రెడ్డి రఘుమారెడ్డి,** తెలంగాణ రాష్ట్రానికి చెందిన రాజకీయ నాయకుడు, మాజీ పార్లమెంట్ సభ్యుడు. తెలుగుదేశం పార్టీ తరపున 1984 నుండి 1989 వరకు నల్గొండ లోక్‌సభ నియోజకవర్గం నుండి పార్లమెంట్ సభ్యుడిగా ప్రాతినిధ్యం వహించాడు.

## జననం, విద్య
రఘుమారెడ్డి 1946, జూన్ 27న తెలంగాణ రాష్ట్రం, నల్గొండ జిల్లా, చింతపల్లి మండలం, మల్లారెడ్డిపల్లి గ్రామంలోని రైతు కుటుంబంలో జన్మించాడు. తండ్రిపేరు నర్సింహారెడ్డి. అగ్రికల్చర్ విభాగంలో డిగ్రీ పూర్తిచేశాడు.

## వ్యక్తిగత జీవితం
రఘుమారెడ్డికి 1964, మే 24న మణితో వివాహం జరిగింది. వారికి ఒక కుమారుడు, ఒక కుమార్తె ఉన్నారు.

## ఉద్యోగ వివరాలు
ఆంధ్ర ప్రదేశ్ ప్రభుత్వంలో వ్యవసాయ అధికారిగా పనిచేశాడు. వ్యవసాయ అధికారుల సంఘం ఉపాధ్యక్షుడిగా కూడా ఎన్నికయ్యాడు.

## రాజకీయ జీవితం
తెలుగుదేశం పార్టీ ఆవిర్భావంతో రాజకీయాల్లోకి వచ్చిన రఘుమారెడ్డి, 1984లో జరిగిన 8వ లోక్‌సభ ఎన్నికల్లో టిడిపి పార్టీ తరపున నల్గొండ లోక్‌సభ నియోజకవర్గం నుండి పోటిచేసి గెలుపొందాడు.

## మూలాలు

వర్గం:1964 జననాలు
వర్గం:నల్గొండ జిల్లా (సంయుక్త ఆంధ్రప్రదేశ్) నుండి ఎన్నికైన లోక్‌సభ సభ్యులు
వర్గం:నల్గొండ జిల్లా వ్యక్తులు
వర్గం:ప్రభుత్వ ఉద్యోగులు
వర్గం:ప్రభుత్వ ఉద్యోగానికి రాజీనామా చేసినవారు
వర్గం:నల్గొండ జిల్లా రాజకీయ నాయకులు
వర్గం:8వ లోక్‌సభ సభ్యులు
వర్గం:తెలుగుదేశం పార్టీ రాజకీయ నాయకులు
నుస్రత్ భరూచా

**నుస్రత్‌ భరూచా** భారతదేశానికి చెందిన టీవీ, సినిమా నటి. ఆమె 2006లో  ‘జై సంతోషీ మా’ సినిమా ద్వారా సినీరంగంలోకి అడుగు పెట్టింది. నుస్రత్‌ భరూచా 2010లో తెలుగులో ‘తాజ్‌ మహాల్‌’,  2016లో తమిళంలో ‘వాలిబా రాజా’ చిత్రాల్లో నటించింది.

## జననం, విద్యాభాస్యం
నుస్రత్‌ భరూచా 17 మే 1985లో ముంబైలో తన్వీర్‌ భరూచా, తస్నీమ్‌ భరూచా దంపతులకు జన్మించింది. ఆమె డిగ్రీ వరకు చదివింది.

## సినీ జీవితం
నుస్రత్‌ భరూచా ‘కిట్టీ పార్టీ’ అనే టీవీ సిరీయల్‌ ద్వారా నటనారంగంలోకి అడుగు పెట్టి, 2006లో ‘జై సంతోషీ మా’ సినిమా ద్వారా సినీరంగంలోకి అడుగు పెట్టింది.
;నటించిన సినిమాలు

## మూలాలు

వర్గం:భారతీయ సినిమా నటీమణులు
వర్గం:1985 జననాలు
కేతిక శర్మ

**కేతిక శర్మ** భారతదేశానికి చెందిన సినిమా నటి. ఆమె 2021లో విడుదలైన తెలుగు సినిమా రొమాంటిక్‌ ద్వారా సినీరంగంలోకి అడుగు పెట్టింది.

## జననం, విద్యాభాస్యం
కేతిక శర్మ 1995 డిసెంబరు 25లో ఢిల్లీలో జన్మించింది. ఆమె లక్నౌ లోని లా మార్టినీర్స్ పాఠశాలలో పదవ పూర్తి చేసి, ఢిల్లీ యూనివర్సిటీ నుండి డిగ్రీ పూర్తి చేసింది.

## సినీ జీవితం
కేతిక శర్మ చదువు పూర్తికాగానే మోడలింగ్‌లో అడుగుపెట్టింది.ఆమె 2016లో నటించిన ‘థగ్‌ లైఫ్‌ (2016)’ వీడియోతో పాపులర్‌ అయ్యి దబ్ స్మాష్ వీడియోలు, మోడలింగ్, యూట్యూబ్ వీడియోలతో సినిమాలలోకి రాకముందే సోషల్ మీడియాలో సూపర్ క్రేజ్ దక్కించుకుంది. కేతిక శర్మ 2021లో విడుదలైన తెలుగు సినిమా రొమాంటిక్‌ ద్వారా సినీరంగంలోకి అడుగు పెట్టింది. ఆమె అల్లు అర్జున్‌తో కలిసి ‘ఆహా’ ఓటీటీ కోసం చేసిన ప్రోమోలో నటించింది.

### సినిమాలు

* *ప్రత్యేకంగా చెప్పకపోతే అన్ని సినిమాలు తెలుగులో ఉన్నాయి.*

### మ్యూజిక్ వీడియోలు

## మూలాలు

వర్గం:1995 జననాలు
వర్గం:తెలుగు సినిమా నటీమణులు
వర్గం:21వ శతాబ్దపు భారతీయ నటీమణులు
వర్గం:భారతీయ సినిమా నటీమణులు
వర్గం:జీవిస్తున్న ప్రజలు
ద్వారబంధాల చంద్రయ్య

ద్వారబంధుల రామచంద్రయ్య నాయుడు

ద్వారబంధాల చంద్రయ్య నాయుడు తూర్పుగోదావరి జిల్లా తొలి స్వాతంత్ర్య సమరయోధుడు. తూర్పుగోదావరి జిల్లా మన్యంలోని బురదకోటను స్థావరంగా చేసుకొని బ్రిటీషువారిపై పోరాటం ఇతను బ్రిటీషువారికి వ్యతిరేకంగా 1879 లో తిరుగుబాటు లేవదీసినాడు.   తిరుగుబాటునే నాటి బ్రిటిష్ అధికారులు రంప పితూరీ అని పేరుపెట్టారు. ద్వారబంధాల చంద్రయ్య నాయుడు న్యాయకత్వంలో పులిచింత సాంబయ్య నాయుడు,అంబుల్ రెడ్డి మొదలగు వారు బ్రిటిష్ సామ్రాజ్య వాదుల దోపిడీ-ప్రజల ప్రతిఘటనలో భాగంగా మన్యం రైతులు,మురాదార్లు అధికార్ల దౌర్జన్యాలకు వ్యతిరేకంగా ఈ తిరుగుబాటు లేవదీశారు. రంపచోడవరంలో ప్రారంభమయిన రంప పితురి భద్రాచలం, రేకపల్లి, గోలుగొండ- ప్రాంతాలకు విస్తరించింది. ఇందులో భాగంగా ద్వారబంధాల చంద్రయ్య 1879 ఏప్రిల్ అడ్డతీగెల పోలీసు స్టేషనును ధ్వంసం చేశాడు, అదే సంవత్సరం చంద్రయ్య అనుచరులను 79 మందిని ప్రభుత్వం కాల్చివేసింది. 1880 ఫిబ్రవరిలో చంద్రయ్యను కూడా పోలీసులు కాల్చివేశారు.. ఈయన తరువాతే ఈ ఉద్యమానికి సంబంధించిన అన్నిటిని తెలుసుకున్న అల్లూరి సీతారామరాజు కూడా బ్రిటిష్ వారి మీద తిరుగుబాటు చేశారు.

## మూలాలు
అంతం (2016 సినిమా)

**అంతం** 2016లో తెలుగులో విడుదలైన స‌స్పెన్స్ థ్రిల్ల‌ర్ సినిమా. హను చరణ్ క్రియేషన్స్ బ్యానర్‌పై జి.ఎస్.ఎస్.పి.కళ్యాణ్ నిర్మించి దర్శకత్వం వహించాడు. రష్మీ గౌతమ్, చరణ్ దీప్, సుదర్శన్, వాసుదేవ్ ప్రధాన పాత్రల్లో నటించిన ఈ సినిమా ఆంధ్రప్ర‌దేశ్‌, తెలంగాణా, క‌ర్ణాట‌క రాష్ట్రాల్లో 300 పైగా థియేట‌ర్స్ లో 2016 జూలై 07న విడుదలైంది.
## కథ
కళ్యాణ్ కృష్ణ (చరణ్ దీప్), వనిత (రష్మి) భార్యాభర్తలు. కళ్యాణ్ కృష్ణ ఓ పనిమీద విజయవాడ వెళ్తాడు, ఇంట్లో ఒంటరిగా ఉన్న వనిత తన భర్త కళ్యాణ్ కృష్ణ రాక కోసం ఎదురు చూస్తోంది, కానీ ఇంట్లో ఎవరో ఉన్నట్టు నీడ కనిపిస్తుంది, కళ్యాణ్ కృష్ణ తనకు సర్‌ప్రైజ్ ఇవ్వడానికి వచ్చాడేమో అనుకున్న వనిత ఇంట్లో ఉన్నది భర్త కాదని తెలుసుకుంటుంది. అతను ఎవరు ?? తరువాత ఏమైంది అనేదే మిగతా సినిమా కథ.

## నటీనటులు
*రష్మీ గౌతమ్ 
*చరణ్‌దీప్ 
*సుదర్శన్ 
*వాసుదేవ్
*సంజయ్
*హరీన్
*శ్రీకాంత్

## సాంకేతిక నిపుణులు
*బ్యానర్: చరణ్ క్రియేషన్స్, 
*నిర్మాత:జి.ఎస్.ఎస్.పి.కళ్యాణ్ 
*కథ, స్క్రీన్‌ప్లే, దర్శకత్వం: జి.ఎస్.ఎస్.పి.కళ్యాణ్ 
*సంగీతం: కార్తిక్ రోడ్రిగ్జ్
*సినిమాటోగ్రఫీ: జి.ఎస్.ఎస్.పి.కళ్యాణ్ 
*స్టంట్స్: రామ్ సుంకర 
*సౌండ్ ఎఫెక్ట్స్: ఎతిరాజ్ 
*ఎగ్జిక్యూటివ్ నిర్మాత: వి.లక్ష్మీపతి రావ్, బి.వేణు

## మూలాలు

## బయటి లింకులు
* 
వర్గం:2016 తెలుగు సినిమాలు
హేమ్ బారువా (త్యాగ్బీర్)

**హేమ్ బారువా** (అస్సామీ: **হেম বৰুৱা**; 1893 ఏప్రిల్ 25 - 1945 ఆగస్టు 11) భారత స్వాతంత్ర్య సమరయోధుడు, సామాజిక కార్యకర్త, రచయిత. ఇతను భారతదేశంలోని అస్సాం రాష్ట్రంలోని సోనిత్‌పూర్ జిల్లాకు చెందినవాడు. అస్సాం ప్రజలకు ఆయన చేసిన విశేషమైన కృషి వలన, అతన్ని **త్యాగబీర్** (ত্াগবীৰ) అని పిలుస్తారు.
## ప్రారంభ జీవితం, విద్య
హేమ్ బారువా తేజ్‌పూర్‌లో గోపాల్ చంద్ర బారువా, పద్మావతి బారువా దంపతులకు 1893 ఏప్రిల్ 25న జన్మించాడు. అతను 1915లో "బార్పేట హెచ్.ఎస్. స్కూల్"లో తన ఉన్నత పాఠశాల విద్యను పూర్తి చేసి, 1919లో గౌహతిలోని కాటన్ కళాశాల నుండి ఆంగ్లంలో ఆనర్స్‌తో పట్టభద్రుడయ్యాడు. ఆ కాలంలో అతను కాటన్ కాలేజ్ స్టూడెంట్ యూనియన్‌కి జి.ఎస్ గా ఎన్నికయ్యాడు. 1921లో మహాత్మా గాంధీ పిలుపు మేరకు, అతను కళాశాలను విడిచిపెట్టి భారత స్వాతంత్ర్య ఉద్యమంలో పాల్గొని ఆరు నెలల పాటు జైలుకు వెళ్లాడు. తరువాత 1925లో కలకత్తాలో న్యాయ విద్యను పూర్తి చేశాడు.

## ఇతరర పనులు
బారువా 1919లో అస్సాం చత్ర సన్మిలన్ గోలాఘాట్ సమావేశానికి అధ్యక్షుడిగా ఉన్నాడు. అతను 1922లో అస్సాం ప్రదేశ్ కాంగ్రెస్ కమిటీకి కార్యదర్శిగా కూడా ఎన్నికయ్యాడు. అతను 1930, 1933లో మళ్లీ జైలుకు వెళ్లాడు. తేజ్‌పూర్ అకాడమీ అనేది ఆ కాలపు మార్గదర్శక విద్యాసంస్థ అతని జన్మస్థలమైన తేజ్‌పూర్‌లో నిర్మించబడింది.
## రచనలు
కాంగ్రెస్ బురంజీ, బిలాతోట్ మొహత్మా అనేవి బారువా రాసిన పుస్తకాలు. బహి పత్రికకు వ్యాసాలు కూడా రాశాడు.

## స్మారక చిహ్నాలు, స్మారక చిహ్నాలు
త్యాగబీర్ హేమ్ బారువా కళాశాల, 1963లో స్థాపించబడింది, దీనికి అతని గౌరవార్థం సోనిత్‌పూర్ జిల్లాలోని నదుర్ ప్రాంతంలో ఉన్న జముగురిహాట్ ప్రజలు అతని పేరు పెట్టారు. తేజ్‌పూర్ టౌన్ ప్రాంతం మధ్యలో, తేజ్‌పూర్ పోలీస్ స్టేషన్ ఎదురుగా ఉన్న హేమ్ భవన్ లేదా హేమ్ బారువా హాల్ అని పిలువబడే భవనం అతనికి అంకితం చేయబడింది. హాల్ ముందు హేమ్ బారువా విగ్రహం కూడా నిర్మించబడింది.
## మూలాలు


వర్గం:భారత స్వాతంత్ర్య సమర యోధులు
వర్గం:అసోం స్వాతంత్ర్య సమర యోధులు
వర్గం:రచయితలు
పారుపల్లి భైరవ దేవాలయం

**పారుపల్లి భైరవ దేవాలయం** తెలంగాణ రాష్ట్రం, మంచిర్యాల జిల్లా, కోటపల్లి మండలంలోని పారుపల్లి సమీపంలోని గుట్టపై ఉన్న దేవాలయం. ఉత్తరానికి ప్రవహిస్తున్న గోదావరిని తూర్పు వైపునకు మళ్ళించేందుకు స్వయంగా భైరవుడే దిగి వచ్చి, గోదావరికి అడ్డుగా దిగంబరంగా నిలబడి నదిని దారికి తెచ్చాడని ఇక్కడి స్థానికుల నమ్మకం.

## చరిత్ర
గోదావరి నది మహారాష్ట్ర నాసిక్‌ సమీపంలోని త్య్రయంబకంలో జన్మించి, ఆంధ్రప్రదేశ్‌ రాష్ట్రంలోని అంతర్వేది వద్ద సముద్రంలో కలిసేవరకూ తూర్పువైపునకే ప్రవహిస్తుంటుంది. కానీ మంచిర్యాల జిల్లా, చెన్నూర్‌ మండలం, పొక్కూరు సమీపంలో తన దిశను మార్చుకొని ఉత్తరం దిశగా ప్రవహిస్తోంది. ఆ ప్రాంతంలో గోదావరిని దారి మళ్ళించేందుకు భైరవుడే దిగివచ్చాడనీ, పారుపల్లి గుట్టపై దిగంబరంగా నదికి అడ్డంగా నిలుచున్నాడనీ, దిగంబరంగా ఉన్న భైరవుడి విగ్రహ రూపాన్ని చూడలేకే గోదావరి తూర్పువైపు మళ్ళిందని స్థలపురాణం చెబుతోంది. చెన్నూర్‌కు చెందిన మార్వాడీలు భైరవుడికి దేవాలయాన్ని కట్టించారు.

## పూజలు
భైరవుడు శివాంశ సంభూతుడు. పంచభూతాలు, సూర్యుడు, చంద్రుడు, గ్రహాలు మొదలైనవి ఈ భైరవుడి అదుపాజ్ఞలలో ఉంటాయి. కాలాన్ని కూడా శాసిస్తాడు కాబట్టి ఇతడిని కాలభైరవుడు అని కూడా పిలుస్తారు. భైరవుడిని పారుపల్లితోపాటు ఇతర గ్రామాల ప్రజలు కూడా అత్యంత భక్తి శ్రద్ధలతో పూజిస్తారు. ప్రతి ఆదివారం ఈ ప్రాంతాన్ని సందర్శించి ప్రత్యేక పూజలు నిర్వహిస్తున్నారు.

## మూలాలు

వర్గం:మంచిర్యాల జిల్లా దేవాలయాలు
వర్గం:హిందూ దేవాలయాలు
జయంతి దలాల్

**జయంతి ఘేలాభాయ్ దలాల్** ( 1909 నవంబరు 18 - 1970 ఆగస్టు 24) ఒక భారతీయ స్వాతంత్ర్య సమరయోధుడు. సంఘ సంస్కర్త. గుజరాతీ రచయిత, ప్రచురణకర్త, రంగస్థల నటుడు, దర్శకుడు, రాజకీయవేత్త. థియేటర్ ఆర్గనైజర్ కుటుంబంలో జన్మించాడు. అతను సోషలిజం, గాంధేయ తత్వశాస్త్రం ద్వారా ప్రభావితమయ్యాడు. భారతదేశానికి స్వాతంత్ర్యం వచ్చినప్పుడు, తరువాత కూడా రాజకీయాల్లో పాల్గొన్నాడు. అతను ఏకపాత్ర నాటకాలు, చిన్న కథలు.. మరి కొన్ని ప్రచురణలు చేసాడు.

## జీవిత చరిత్ర
జయంతి దలాల్ 1909 నవంబరు 18న అహ్మదాబాద్‌లో జన్మించారు. అతని తండ్రి ఘెలాభాయ్ 'దేశీ నాటక సమాజ్' ఆర్గనైజర్. దీని కారణంగా జయంతి దలాల్ వివిధ ప్రాంతాలలో తన ప్రాథమిక, మాధ్యమిక విద్యను అభ్యసించాల్సి వచ్చింది. అతను 1925లో మెట్రిక్యులేషన్ పూర్తి చేసి, తదుపరి చదువుల కోసం ఆర్ట్స్ అండ్ సైన్స్ కాలేజ్, గుజరాత్ లో చేరాడు. అతను 1930లో బ్యాచిలర్ ఆఫ్ ఆర్ట్స్ చివరి సంవత్సరంలో ఉన్నప్పుడు అతను భారత స్వాతంత్ర్య ఉద్యమంలో పాల్గొనేందుకు చదువును విడిచిపెట్టాడు.

అతను 1939లో పబ్లిషింగ్ హౌస్‌ను ప్రారంభించాడు. అతను 1956లో ఇందులాల్ యాగ్నిక్‌కి సహాయం చేస్తూ మహాగుజరాత్ ఉద్యమంలో పాల్గొన్నాడు. అదే సమయంలో నవగుజరాత్ దినపత్రిక ప్రచురణ ప్రారంభించాడు. అతను 1957లో బొంబాయి రాష్ట్ర అసెంబ్లీకి ఎన్నికయ్యాడు. 1962లో తిరిగి పోటీ చేసినా ఆ ఎన్నికల్లో ఓడిపోయాడు. అతను 1970 ఆగస్టు 24న అహ్మదాబాద్‌లో మరణించాడు. అప్పటివరకు పబ్లిషింగ్ హౌస్‌ను నిర్వహించాడు. తన రాజకీయ జీవితంతో పాటు, అతను ఔత్సాహిక థియేటర్ గ్రూప్ రంగమండల్‌ ద్వారా నటన, దర్శకత్వం కొనసాగించాడు.

## గుర్తింపు
అతను ఏకపాత్రాభినయాలకు ప్రసిద్ధి. అవి వినూత్నంగా, జీవితానికి సంబంధించినవి, ఆలోచనాత్మకమైన, వ్యంగ్య సంభాషణలతో నిండి ఉండేవి. అతని ప్రసిద్ధ నాటకాలలో కొన్ని సోయి ను నాకు, ద్రౌపది నో సహకార్ (1950), జీవన్‌దీప్ (1940), జోయియే ఛే, జోయియే ఛియే. జవానికా (1941), ప్రవేశ్ బిజో (1950), ప్రవేశ్ ట్రిజో (1953), ఛోతో ప్రవేశ్ (1957). రంగ్‌తోరన్ అనేది పిల్లల నాటకాల సమాహారం కాగా, అవతరన్ (1949) మూడు అంకాల నాటకం. కయా లక్దానీ, మాయా లుగ్దానీ (1963) అనేది రంగస్థలంపై ఒక గ్రంథం. అతని నాటకాలు 'జవ్నిక' (కర్టెన్, 1941), 'ప్రవేష్'. రేఖ (1939-1940), ఏకంకి (1951) పత్రికలకు సంపాదకత్వం వహించాడు. అతను మహాగుజరాత్ ఉద్యమ సమయంలో గతి వారపత్రికను, తరువాత నవగుజరాత్ (న్యూ గుజరాత్, 1956) దినపత్రికను కూడా స్థాపించాడు. అతను దహ్యాభాయ్ ఝవేరి పూర్తి రచనలను ప్రచురించాడు. అలాగే అతను ఢిల్లీలో ఉన్న సినిమా మ్యాగజైన్‌కు సంపాదకత్వం వహించాడు. 1935లో గుజరాతీ చలన చిత్రం బిఖారే మోతీని కూడా నిర్మించాడు.

అతను చిన్న కథలు, నవలలు కూడా రాశాడు. ధీము అనే విభా అతని వినూత్న కథలకు ఉదాహరణ, ఇది బాహ్య ప్రపంచం కంటే ప్రధాన పాత్ర యొక్క మానసిక కోణంపై ఎక్కువ దృష్టి పెడుతుంది. అతని కథలు జును ఛాపు (1939), అగియార్ నే పంచ్ (1944) అస్తిత్వవాదం ద్వారా ప్రభావితమయ్యాయి. పదర్ నా తీరత్ (1946) అనేది క్విట్ ఇండియా ఉద్యమంతో సహా 1942లో భారతదేశంలోని రాజకీయ వాతావరణం గురించిన రచన. అద్ఖే పద్ఖే అతని చిన్న కథల సంకలనం. అతను గుజరాతీలో లియో టాల్‌స్టాయ్ రాసిన వార్ అండ్ పీస్ ని అనువదించాడు. ఇది అతనికి ప్రత్యేకమైన ఖ్యాతిని తెచ్చిపెట్టింది.

## అవార్డులు
1959లో రంజిత్రం సువర్ణ చంద్రక్ పతకం, గుజరాతీ సాహిత్యానికి ఆయన చేసిన కృషికి గాను నర్మద్ సువర్ణ చంద్రక్ పతకం లభించాయి.

## పుస్తకాలు
జయంతి దలాలా శతాబ్దీ-వందన (గుజరాతీలో) (2010) - సాహిత్య అకాడెమీ.

రఘువీర్ చౌదరి (1981) - జయంతి దలాల్ కుమకుమ ప్రకాశన

## మూలాలు


వర్గం:గుజరాత్ స్వాతంత్ర్య సమర యోధులు
వర్గం:గుజరాతీ రచయితలు
వర్గం:గుజరాత్ పాత్రికేయులు
కైలాశపతి మిశ్రా

**కైలాశపతి మిశ్రా** ( 1923 అక్టోబరు 5 – 2012 నవంబరు 3) ఒక భారతీయ రాజకీయ నాయకుడు. అతను జనసంఘ్, భారతీయ జనతా పార్టీ నాయకుడు. అతను 1977 లో బీహార్ ఆర్థిక మంత్రిగా ఉన్నాడు. అతను 2003 మే నుండి 2004 జూలై వరకు గుజరాత్ గవర్నర్గా ఉన్నాడు.

## ప్రారంభ జీవితం
కైలాశపతి మిశ్రా బీహార్ లోని బక్సర్ లోని దుధర్ చక్ లో 1923 అక్టోబరు 5న భూమిహార్ బ్రాహ్మణ కుటుంబంలో జన్మించారు.   1942లో క్విట్ ఇండియా ఉద్యమంలో పాల్గొన్న ఆయన అరెస్టు చేయబడ్డారు. అతను 1943 నుండి రాష్ట్రీయ స్వయం సేవక్ సంఘ్ సభ్యుడిగా ఉన్నాడు. పదవ తరగతి చదువుతున్నప్పుడు, 1942 క్విట్ ఇండియా ఉద్యమానికి మద్దతుగా బక్సర్ లోని తన పాఠశాల ప్రధాన ద్వారం వద్ద పికెటింగ్ చేసినందుకు మిశ్రాను అరెస్టు చేశారు. 

## రాజకీయ జీవితం
కైలాశపతి మిశ్రా పాట్నా నుండి జనసంఘ్ టికెట్ పై 1971 లోక్ సభ ఎన్నికల్లో పోటీ చేశారు కాని ఓడిపోయారు. 1977లో బిక్రమ్ స్థానానికి జరిగిన బీహార్ విధాన సభ ఎన్నికల్లో విజయం సాధించిన ఆయన కర్పూరి ఠాకూర్ జనతా పార్టీ ప్రభుత్వంలో ఆర్థిక మంత్రిగా నియమితులయ్యారు. 1980లో బీజేపీ పార్టీ స్థాపించినప్పుడు ఆయన బీహార్ తొలి అధ్యక్షుడయ్యాడు. అతను 1995 నుండి 2003 వరకు బిజెపి జాతీయ ఉపాధ్యక్షుడిగా కూడా పనిచేశాడు. 2003లో గుజరాత్ గవర్నర్ గా నియమితులైన ఆయన, గవర్నర్ నిర్మల్ చంద్ర జైన్ మరణం తరువాత కొద్ది కాలం పాటు రాజస్థాన్ కు గవర్నర్ గా ఉన్నారు. 

బీహార్ లోని భారతీయ జనతా పార్టీకి చెందిన భీష్మ పితామహుడిగా పిలువబడే మిశ్రా వృద్ధాప్యం కారణంగా తన జీవితంలో చివరి రెండు సంవత్సరాలు ప్రత్యక్ష రాజకీయ కార్యకలాపాలకు దూరంగా ఉన్నాడు. 1974 లో జరిగిన కాంగ్రెస్ వ్యతిరేక ఆందోళనలలో పాల్గొనడం వల్ల సోషలిస్టులు చేత గౌరవించ పడ్డారు . 

1923లో బీహార్ లోని బక్సర్ లో జన్మించిన మిశ్రా బ్రహ్మచారి. 

2012లో 89 సంవత్సరాల వయస్సులో మరణించిన సందర్భంగా బీహార్ ముఖ్యమంత్రి నితీష్ కుమార్, ఉప ముఖ్యమంత్రి, సీనియర్ బీహార్ బిజెపి నాయకుడు సుశీల్ కుమార్ మోడీ సంతాపాన్ని తెలియజేసేందుకు ఆయన ఇంటికి వెళ్లారు. అతని గౌరవార్థం భారత ప్రభుత్వం 2016లో పోస్టల్ స్టాంపును విడుదల చేసింది.

## మూలాలు

వర్గం:2012 మరణాలు
వర్గం:1923 జననాలు
వర్గం:బీహార్ స్వాతంత్ర్య సమర యోధులు
వర్గం:బీహార్ రాజకీయ నాయకులు
వర్గం:బీహార్ నుండి ఎన్నికైన రాజ్యసభ సభ్యులు
వర్గం:గుజరాత్ గవర్నర్లు
వర్గం:రాజస్థాన్ గవర్నర్లు
## బాహ్య లింకులు
* కైలాశపతి మిశ్రా
చరణ్‌దీప్

**చరణ్‌దీప్ సూరినేని** తెలుగు సినిమా నటుడు.ఆయన 2009లో విడుదలైన బాణం సినిమా ద్వారా సినిమా రంగంలోకి అడుగు పెట్టాడు. చరణ్‌దీప్ తెలుగుతో పటు తమిళ్, కన్నడ చిత్రాల్లో నటించాడు.
## జననం, విద్యాభాస్యం
చరణ్‌దీప్ ఆంధ్రప్రదేశ్‌ రాష్ట్రం, కడపలో జన్మించాడు. అతని తల్లిదండ్రులు ఇద్దరూ ప్రభుత్వ ఉద్యోగులు. ఆయన జె.బి.ఐ ఇన్స్టిట్యూట్ ఆఫ్ ఇంజనీరింగ్ & టెక్నాలజీ నుండి తన బీటెక్ పూర్తి చేసి, కేజీఆర్ ఇన్స్టిట్యూట్ అఫ్ టెక్నాలజీ అండ్ మేనేజ్మెంట్ కాలేజ్ నుండి ఎంబీఏ పూర్తి చేశాడు.

## సినీ జీవితం
చరణ్‌దీప్ 2009లో బాణం సినిమాలో ఓ చిన్న పాత్రలో నటించి సినిమా రంగంలోకి అడుగుపెట్టాడు.

## నటించిన సినిమాలు

*బాణం (2009) 
*డార్లింగ్ 	(2010)	 
*కత్తి (2011)	 
*జిల్లా (2014)	
*బిల్లా రంగా (2014)	
*సిగారం తోడు (2014) - తమిళ్ 
*పటాస్ (2015)	
*తుంగభద్ర (2015)		
*వినవయ్యా రామయ్యా (2015)
*బాహుబలి (2015)
*బాక్సర్ (2015) - కన్నడ 
*లోఫర్ (2015)
*చుట్టాలబ్బాయి (2016)
*కత్తి సందై (2016) - తమిళ్ 	 
*నాను మట్టు వరలక్ష్మి (2016) - తమిళ్ 	 
*ఈడు గోల్డ్ ఎహె (2016)	
*అంతం (2016) 
*సంతు స్ట్రెయిట్ ఫార్వర్డ్ (2016) కన్నడ \ రారాజు	 
*మొట్ట శివ కెట్ట శివ (2017) తమిళ్ 	
*బాహుబలి 2 (2017)
*యుద్ధం శరణం (2017)
*యాగం రాధక్ష (2017)
*శరభ (2017)
*పిఎస్‌వి గరుడ వేగ (2017)	
*టచ్ చేసి చూడు (2018)
*వీరా (2018) తమిళ్ 
*సీమారాజా (2018) తమిళ్ 	
*ఓటర్ (2019) 	
*సైరా నరసింహారెడ్డి (2019) 		
*కల్కి (2019) 	
*రెడ్ (2021)	
*జాంబీ రెడ్డి (2021)	
*గ్యాంగ్‌స్ట‌ర్ గంగ‌రాజు
*డి బ్లాక్ (2021) తమిళ్ 

## మూలాలు

## బయటి లింకులు
* ఐ.ఎమ్.డి.బి.లో చరణ్‌దీప్ పేజీ.

వర్గం:1987 జననాలు
వర్గం:తెలుగు సినిమా నటులు
హరేకల హజబ్బ

చదువుకోని వారికే అక్షరం విలువ తెలుస్తుందంటారు.ఆ విలువ తెలిసిన వాడు కాబట్టే ఎంతో మందికి అక్షరదానం చేస్తున్నాడు.వీధుల్లో పండ్లు అమ్మితే వచ్చే సంపాదనతో పేద విద్యార్థుల కోసం పాఠశాల నిర్మించి ఎంతో మందికి స్ఫూర్తిగా నిలిచిన హజబ్బ సేవా గుణాన్ని గుర్తించిన కేంద్ర ప్రభుత్వం ఆయనను పద్మశ్రీ తో సత్కరించింది. 

## ప్రస్థానం
కర్ణాటక రాష్ట్రం మంగుళూరు తాలుకా న్యూపడపు గ్రామానికి చెందిన హరేకల హజబ్బా(Harekala Hajabba) నిరక్షరాస్యుడు.స్థానికంగా బత్తాయి పండ్లు అమ్ముకుంటూ జీవనం సాగిస్తూ ఉండేవాడు.

## జీవితాన్ని మార్చిన సంఘటన
హరేకల హజబ్బ స్థానికంగా ఉన్న సెంట్రల్‌ మార్కెట్‌లో కమలాలు అమ్ముతూ జీవనం సాగిస్తూ ఉండేవాడు.ఈ క్రమంలో ఓ రోజు ఫారిన్‌ దంపతులు హజబ్బ దగ్గరకు వచ్చి కిలో కమలాలు ఎంత అని ఇంగ్లీష్‌లో అడిగారు.హజబ్బకు కన్నడ, మాతృభాష అరబ్బీ తప్ప మరో భాష రాదు. అందుకే ఆ ఫారిన్‌ దంపతులు అడిగిన ప్రశ్నకు అతను సమాధానం చెప్పలేకపోయాడు.ఆ దంపతులు హజబ్బను చూసి ఎగతాళిగా నవ్వుకుంటూ వెళ్లిపోయారు.జరిగిన అవమానం హజబ్బను చాలా కుంగదీసింది.తన పరిస్థితి మరేవరికి రాకూడదనుకున్నాడు.  

## పాఠశాల స్థాపితం
ఇంగ్లీష్‌ రాకపోవడం వల్లే తాను ఇలా అవమానాలు పొందాల్సి వచ్చిందని భావించాడు.తన గ్రామంలోని పిల్లలు ఎవరు ఇలాంటి పరిస్థితి ఎదుర్కొకుండా ఉండాలంటే వారికి ఇంగ్లీష్‌ తప్పనిసరిగా రావాలని భావించాడు.కానీ తన గ్రామంలో మంచి స్కూల్‌ లేకపోవడం మదర్సాలో అరబ్బీ తప్ప మరో భాష నేర్పకపోవడం హజబ్బను కలవరపరిచింది.ఈ క్రమంలో హజబ్బ తానే స్వయంగా ఓ పాఠశాలను ప్రారంభించాలిన నిర్ణయించుకున్నాడు.అయితే అది అనుకున్నంత సులభంగా జరగలేదు.ఎన్నో అవమానాలు అడ్డంకులు ఎదురుకున్నాడు. వాటన్నింటిని దాటుకుని 1999, జూన్‌లో తన కలని నిజం చేసుకున్నాడు. అప్పటి వరకు తాను పొదుపు చేసుకున్న ఐదువేల రూపాయలతో సొంతంగా కొంత భూమి కొనుగోలు చేసి పాఠశాల నిర్మాణం ప్రారంభించాడు.

ప్రభుత్వం, దాతల సాయంతో అలా 2001 జూన్‌ నాటికి 8 తరగతి గదులు, రెండు మరుగుదొడ్లతో స్కూలు నిర్మాణం పూర్తయింది. అయితే పాఠశాల నిర్మించాలనే అతని కల నెరవేరింది.ఆ తర్వాత హైస్కూలు స్థాపించాలని నిర్ణయించుకున్నాడు. పదేళ్లు కష్టపడి దాన్ని కూడా సాకారం చేసుకున్నాడు.2012 నాటికి ప్రాథమిక పాఠశాల పక్కనే ఉన్నత తరగతి విద్యార్థుల కోసం మరో బిల్డింగ్‌ నిర్మించాడు. 

## ఫ్రీ యూనివర్శిటీ
భవిష్యత్ పిల్లల కోసం మరిన్ని విద్యాసంస్థలు నిర్మించి గ్రామంలో ఫ్రీ యూనివర్సిటీ కళాశాలను నిర్మించాలన్నదే హజబ్బ అంతిమ లక్ష్యం.

## పద్మ శ్రీ పురస్కారం
నిరక్షరాస్యుడైన హాజబ్బ బుట్టలో పండ్లమ్ముకుంటూ వచ్చిన డబ్బుతో బడిని కట్టించారు.తనలా నేటి తరం పిల్లలు చదువుకు దూరం కావొద్దనే ఆయన ఆశయాన్ని గుర్తించిన కేంద్ర ప్రభుత్వం 2020 సంవత్సరానికి గాను  పద్మశ్రీ అవార్డును ప్రకటించింది.
## మూలాలు

వర్గం:1952 జననాలు
వర్గం:పద్మ పురస్కారాలు
వర్గం:పద్మశ్రీ పురస్కారం పొందిన కర్ణాటక వ్యక్తులు
మొహమ్మద్ షరీఫ్

**మొహమ్మద్ షరీఫ్** ఉత్తర ప్రదేశ్ రాష్ట్రానికి చెందిన సైకిల్ మెకానిక్, సామజిక సేవకుడు. ఆయన 2020 నాటికి 27 ఏళ్లలో 25 వేల అనాథ శవాలకు దహన సంస్కారాలు నిర్వహించాడు. మొహమ్మద్ షరీఫ్ నిస్వార్థ సేవను గుర్తించిన భారత ప్రభుత్వం ఆయనను 2020లో పద్మశ్రీ పురస్కారంతో సత్కరించింది. మొహమ్మద్ షరీఫ్ ఢిల్లీలోని రాష్ట్రపతి భవన్ లో 2021 నవంబరు 8న రాష్ట్రపతి రాంనాథ్ కోవింద్ చేతులమీదుగా ఈ పురస్కారాన్ని అందుకున్నాడు.

## జీవితాన్ని మార్చిన సంఘటన
మొహమ్మద్ షరీఫ్ 1992లో పెద్ద కుమారుడు మహమ్మద్ రైస్ ఖాన్ సుల్తాన్‌పూర్‌కు వెళుతుండగా హత్యకు గురయ్యాడు. షరీఫ్ కుమారుడి శరీరం రోడ్డుపై పడి ఉండటంతో, దానిని విచ్చలవిడి జంతువులు మ్రింగివేసాయి. అయితే నెల రోజుల తరువాత తన కొడుకు మరణం గురించి తెలుసుకొని అప్పటి నుండి, షరీఫ్ అనాథ శవాలను దహనం చేయాలనీ నిర్ణయించుకున్నాడు. అయన ఫైజాబాద్ పరిసరాల్లో 25 వేలకు పైగా అనాథ శవాలకు దహన సంస్కారాలను మతం ఆధారంగా ఎలాంటి వ్యత్యాసాలు చూపించకుండా మరణించిన వ్యక్తి యొక్క మతపరమైన పద్ధతులను పాటిస్తూ దహన సంస్కారాలను నిర్వహిస్తాడు.

## మూలాలు

వర్గం:ఉత్తర ప్రదేశ్ వ్యక్తులు
వర్గం:పద్మశ్రీ పురస్కార గ్రహీతలు
జావేద్ అహ్మద్ తక్

**జావేద్ అహ్మద్ తక్** జమ్మూకశ్మీర్‌ రాష్ట్రానికి సామజిక సేవకుడు. ఆయన దివ్యాంగులకు రెండు దశాబ్దాలుగా సాయం అందిస్తున్నాడు. జావేద్ అహ్మద్ తక్ నిస్వార్థ సేవను గుర్తించిన భారత ప్రభుత్వం ఆయనను 2020లో పద్మశ్రీ పురస్కారంతో సత్కరించింది. జావేద్ అహ్మద్ తక్ ఢిల్లీలోని రాష్ట్రపతి భవన్ లో 2021 నవంబరు 8న రాష్ట్రపతి రాంనాథ్ కోవింద్ చేతులమీదుగా ఈ పురస్కారాన్ని అందుకున్నాడు. 
## జీవితాన్ని మార్చిన సంఘటన
దక్షిణ కాశ్మీర్ లోని శ్రీనగర్ నుండి 45 కిలోమీటర్ల దూరంలో ఉన్నబిజ్బెహారా పట్టణంలో ఉగ్రవాద దాడిలో జావేద్ అహ్మద్ తక్ పై కాల్పులు జరిపారు, 21 సంవత్సరాల వయస్సులో అతని వెన్నెముక, మూత్రపిండాలు, క్లోమం, ప్రేగులను దెబ్బ తిన్నాయి. అయన దాదాపు రెండేళ్ల పాటు ఆసుపత్రిలో చేరినా అతని ఆరోగ్యం కుదుటపడలేదు. జావేద్ అహ్మద్ తక్ తన వీల్ చైర్ లో తన పరిసరాల్లో నివసిస్తున్న పేద, ఆర్థికంగా వెనుకబడిన పిల్లలకు బోధించడం ప్రారంభించాడు.

జావేద్ అహ్మద్ తక్ కాశ్మీర్ విశ్వవిద్యాలయం నుండి సోషల్ వర్క్ లో మాస్టర్స్ పూర్తి చేసి అయన వికలాంగ సమాజం, కుష్టు వ్యాధితో బాధపడుతున్న ఇతర అట్టడుగు వర్గాల హక్కుల కోసం పోరాడటం ప్రారంభించాడు. పరిస్థితులు మెరుగై వైకల్యం ఉన్నవారి అవకాశాల కోసం వాదించే విజయవంతమైన పిఎల శ్రేణిని దాఖలు చేసిన తరువాత అతను కాశ్మీర్ లోయ యొక్క మొట్టమొదటి మిశ్రమ వైకల్యం పాఠశాలను ప్రారంభించాడు.
## మూలాలు

వర్గం:జమ్మూ కాశ్మీరు వ్యక్తులు
ఉషా చౌమర్

**ఉషా చౌమర్** రాజస్థాన్ రాష్ట్రానికి చెందిన సామజిక సేవకురాలు. ఆమె పారిశుద్ధ్య కార్మికుల హక్కుల కోసం చేస్తున్న పోరాటాలను గుర్తించిన భారత ప్రభుత్వం ఉషా చౌమర్ ను 2020లో పద్మశ్రీ పురస్కారంతో సత్కరించింది.

## జీవితాన్ని మార్చిన సంఘటన
ఉషా చౌమర్‌ రాజస్థాన్‌లోని భరత్‌పూర్‌ జిల్లాలోని దీఘ్‌ కుగ్రామంలో ఒక సామాన్య దళిత తోటీ కుటుంబంలో పుట్టిన ఆమె పారిశుధ్య కార్మికురాలిగా 'మానవ వ్యర్థాలను తలపై మోసే' కులవృత్తిని తన ఏడవ ఏట నుంచే తల్లికి సహాయంగా చీపురు పట్టింది. పది సంవత్సరాల వయసులో పెళ్లి చేసుకొని గృహిణిగా ఆల్వార్‌ జిల్లా చేరుకొని భర్తకు సహాయంగా ఇదే పనిలో జీవితం కొనసాగించి ఎన్నో ఛీత్కారాలు, అంటరానితనాన్ని ఎదుర్కొంది.

సులభ్‌ ఇంటర్నేషనల్‌ ఫౌండర్‌, సంఘ సంస్కర్త డా. బిందేశ్వర్‌ పాఠక్‌ ఉషా నివసించే గ్రామాన్ని సందర్శించాడు. ఓ రోజు పనిముగించుకుని ఇంటికి వెళ్తున్న ఉషా బృందాన్ని ఆయన పిలిచాడు. 'మీరంతా ఈ పని ఎందుకు చేస్తున్నారు?' అని ఆయన వారిని ప్రశ్నించాడు. దానికి ఆమె 'ఇది మా కులవృత్తి. మా కులంలో ఆడవాళ్లంతా ఈ పనే చెయ్యాలి. మా అమ్మ, అమ్మమ్మ కూడా ఇదే పనిచేశారు.' అని సమాధానం ఇచ్చింది. 'ఈ పనిని ఆపేసి ఇతర వృత్తుల్లోకి రండి అని పిలుపునిచ్చిన బిందేశ్వర్‌ పాఠక్‌ మాటలు విన్న ఆమె కుల వృత్తిని మానేసి వృత్తివిద్య శిక్షణ కోసం ‘నయీ దిశ’ సంస్థ సభ్యురాలిగా మరి పచ్చళ్లు పెట్టడం, అప్పడాలు చేయడం, మెహందీ, ఎంబ్రాయిడరీ పని నేర్చుకుంది.

ఉషా చౌమర్ అలా తను కొత్త జీవితంలోకి వచ్చి ఎంతో మందికి స్ఫూర్తిగా నిలిచి చేతితో మలమూత్రాల ఎత్తివేతకు వ్యతిరేకంగా పోరాటాలు చేసింది. ఉషా నేతృత్వంలోని మహిళా బృందాలకు 2002 నుంచి అంతర్జాతీయ వేదికలపై గుర్తింపు లభించింది. ఆమె అమెరికా, పారిస్, దక్షిణాఫ్రికా వంటి పలు దేశాలలో పర్యటిస్తూ, ఎంతోమందిని తోటీ (మానవ వ్యర్థాలను తలపై మోసే) పని నుంచి బయటకు తీసుకువచ్చింది. ఆమె ప్రస్తుతం సులభ్‌ ఇంటర్నేషనల్‌ సోషల్‌ సర్వీస్‌ ఆర్గనైజేషన్‌కి అధ్యక్షురాలిగా పనిచేస్తుంది. ఆమె చేసిన సేవలకు గుర్తింపుగా కేంద్ర ప్రభుత్వం ఆమెకు 2020లో ప్రతిష్ఠాత్మక పద్మశ్రీ పురస్కారంతో సత్కరించింది.

## మూలాలు

వర్గం:రాజస్థాన్ మహిళలు
వర్గం:పద్మశ్రీ పురస్కారం పొందిన మహిళలు
అర్వాల్

thumb| సోన్ నది, అర్వాల్
**అర్వాల్**, బీహార్ రాష్ట్రం అర్వాల్ జిల్లా లోని పట్టణం, ఆ జిల్లా ముఖ్యపట్టణం. ఇది గతంలో జెహనాబాద్ జిల్లాలో భాగంగా ఉండేది. ఈ ప్రాంతంలో నక్సలిజం నియంత్రణకు ఈ జిల్లాను ఏర్పాటు చేసారు. జెహనాబాద్, ఔరంగాబాద్ జిల్లాల నుండి ఈ జిల్లాను ఏర్పాటు చేసారు. అర్వాల్ జనాభా 5,88,000. ఇది రాష్ట్ర రాజధాని పాట్నా నుండి దక్షిణంగా 80 కి.మీ. దూరంలో గంగా నదికి ఉపనది అయిన సోన్ నదికి కుడి ఒడ్డున ఉంది. 

## భౌగోళికం
అర్వాల్  వద్ద, సముద్రమట్తం నుండి సగటున   ఎత్తున ఉంది.  

## భాష
అధికారిక భాషలు హిందీ, ఉర్దూ .  ఇక్కడ మాట్లాడే ప్రాంతీయ భాష మాగాహి. 

## ఆర్థిక వ్యవస్థ
మార్చి 2008లో బీహార్ ప్రభుత్వం రూ. 9,742 లక్షలతో భోజ్‌పూర్ జిల్లాలోని అర్వాల్ నుండి సహర్ వరకు సోన్ నదిపై వంతెన నిర్మాణానికి ఆమోదం తెలిపింది.   అర్వాల్ ఆర్థిక వ్యవస్థ వ్యవసాయంపైనే ఆధారపడి ఉంది. జనాభాలో ఎక్కువ మంది గ్రామాల్లో నివసిస్తున్నారు. కుర్తా వంశీ, కర్పి వంటి ప్రాంతాలు మినహా జిల్లా అంతా కాలువల ద్వారా సాగునీరు లభిస్తోంది. పట్టణంలో చెప్పుకోదగ్గ పరిశ్రమ ఏదీ లేదు. '

## రవాణా
అర్వాల్‌ గుండా వెళ్ళే జాతీయ రహదారి 110, బీహార్ షరీఫ్‌ వద్ద NH 31లో కలుస్తుంది. జాతీయ రహదారి 139 (పాత- NH 98) ఔరంగాబాద్ నుండి అర్వాల్ గుండా పాట్నా వెళ్తుంది. పట్టణానికి సమీపంలోని రైల్వే స్టేషను 35కి.మీ. దూరంలో ఉన్న జెహనాబాద్ (JHD) వద్ద ఉంది. ఔరంగాబాదు లోని అనుగ్రహ నారాయణ్ రోడ్ రైల్వే స్టేషన్ (AUBR) 60 కి.మీ. దూరంలో ఉంది.

## మూలాలు


## వెలుపలి లింకులు

వర్గం:Coordinates on Wikidata
వర్గం:బీహార్ నగరాలు పట్టణాలు
వర్గం:బీహార్ జిల్లాల ముఖ్యపట్టణాలు
హేమ్ బారువా

**హేమ్ బారువా, 1915** ఏప్రిల్ 22న తేజ్‌పూర్‌లో జన్మించారు,  హేమ్ బారువా 1938లో కలకత్తా విశ్వవిద్యాలయంనుండి ఎం.ఎం; డిగ్రీని పొందారు. 1941లో జోర్హాట్‌ లోని జెబి కళాశాలలో అస్సామీ,ఆంగ్ల భాషలలోలెక్చరర్‌గా చేరారు. అతను క్విట్ ఇండియా ఉద్యమంలోపాల్గొనిదానినిమరుసటి సంవత్సరం విడిచిపెట్టాడు. 1943లో జైలు పాలయ్యాడు.విడుదలైన తర్వాత, అతను బి. బోరూహ్ కాలేజీ, గువహాటిలో చేరాడు. తరువాత ఆ కళాశాలకు ప్రిన్సిపాల్ అయ్యాడు.

## సాహిత్య వృత్తి
హేమ్ బారువా కొన్ని పుస్తకాల రచించాడు. అతను 1972లో ధుబ్రిలో జరిగిన ఆసం సాహిత్య సభ వార్షిక సమావేశంలో అధ్యక్షుడుగా ఎంపికయ్యాడు. అస్సాంలో ఆధునిక సాహిత్య ఉద్యమానికి మార్గదర్శకులలో అతను ఒకరిగా పరిగణించబడ్డాడు. 

## రాజకీయ జీవితం
హేమ్ బారువా 1948లో కాంగ్రెస్‌ను వీడి సోషలిస్టు పార్టీలో సభ్యత్వం తీసుకున్నారు. తర్వాత ప్రజా సోషలిస్ట్ పార్టీ జాతీయ కార్యవర్గ సభ్యుడుగా ఎన్నికయ్యారు.అతను 1957, 1962, 1967లో గౌహతి నుండి, 1967లో మంగళ్‌దోయ్ నుండి లోక్‌సభకు ఎన్నికయ్యారు.1970 డిసెంబరు వరకు లోక్‌సభ సభ్యునిగా ఉన్నారు.

## అతని పనులు, రచనలు

* *అధునిక్ సాహిత్యం* (1948)
* *సాగర్ దేఖిచా?* (1954)
* *బలిచంద* (1959)
* *శాన్ మిహాలీ* (1958)
* *మన్మథుడు అరు మనస్తత్వం* (1959)
* *రంగా కరబీర్ ఫుల్* (1959)
* *కన్నకి* (1960)
* ఈయి గిట్ 1961)
* *నిష్క్రియ గంటలు* (1962)
* *అస్సామీ సాహిత్యం* (1962)
* *సాహిత్య ఆరు సాహిత్యం* (1962)
* *అచుఫుల్* (1964)
* *మన్ మయూరి* (1965)
* *బహగతే పతి జాన్ బియా* (1969)
* *స్మృతిర్ పాపరి* (1970)

హేమ్ బారువా రాసిన మరికొన్ని పుస్తకాలు, 

* *తల్క్సోరా* (అస్సామీ)
* *డక్ పోఖిలి* (అస్సామీ) ఘుజ్
* *మెకాంగ్ నోయి దేఖిలు* (అస్సామీ)

వాటిలో ముఖ్యమైనది, ఈశాన్య భారతదేశంలోని అన్ని జాతులు, తెగల గురించిన పుస్తకం,_

* ఆంగ్లంలో *రెడ్ రివర్ & బ్లూ హిల్* (1954) 

## ఇవి కూడా చూడండి

* అస్సామీ సాహిత్యం
* అస్సామీ సాహిత్య చరిత్ర
* అసం సాహిత్య సభ అధ్యక్షుల జాబితా
* వారి కలం పేర్లతో అస్సామీ రచయితల జాబితా
* అస్సామీలో వ్రాసిన హేమ్ బరౌ పుస్తకాల జాబితా
వర్గం:4వ లోక్‌సభ సభ్యులు
వర్గం:అసోం నుండి ఎన్నికైన లోక్‌సభ సభ్యులు
వర్గం:కలకత్తా విశ్వవిద్యాలయం పూర్వ విద్యార్థులు
వర్గం:3వ లోక్‌సభ సభ్యులు
వర్గం:2వ లోక్‌సభ సభ్యులు
వర్గం:1977 మరణాలు
వర్గం:1915 జననాలు
పద్మ పురస్కార గ్రహీతల జాబితా - 2021

పద్మ పురస్కారం భారతదేశ ప్రభుత్వం అందించే అత్యున్నత పురస్కారం. 2021వ సంవత్సరానికి గాను వివిధ రంగాలకు చెందిన 119 మందికి (పద్మ విభూషణ్ పురస్కారం - 7, పద్మభూషణ్ పురస్కారం - 10, పద్మశ్రీ పురస్కారం - 102) 2021, నవంబరు 08న పద్మ పురస్కారాలు అందజేయడం జరిగింది.

## పద్మ విభూషణ్ పురస్కారం
అసాధారణమైన విశిష్ట సేవ కొరకు ఇచ్చేది పద్మ విభూషణ్ పురస్కారం. ఇది భారతదేశంలో రెండవ అత్యధిక పౌర పురస్కారం. 2021లో 7మందికి ఈ పురస్కారం అందజేశారు.

## పద్మభూషణ్ పురస్కారం
విశిష్ట సేవ కొరకు ఇచ్చేది పద్మభూషణ్ పురస్కారం. ఇది భారతదేశంలో మూడవ అత్యధిక పౌర పురస్కారం. 2021లో 10మందికి ఈ పురస్కారం అందజేశారు.

## పద్మశ్రీ పురస్కారం
విశిష్ట సేవ కొరకు అవార్డు ఇచ్చేది పద్మశ్రీ పురస్కారం. ఇది భారతదేశంలో నాల్గవ అత్యధిక పౌర పురస్కారం. 2021లో 102 మందికి ఈ పురస్కారం అందజేశారు.

## మూలాలు


వర్గం:పద్మ పురస్కారాలు
హిందువుల పండుగలు (పుస్తకం)

**హిందువుల పండుగలు** తెలంగాణ సాహిత్య అకాడమీ ప్రచురించిన పుస్తకం. హైదరాబాద్ కొత్వాలు రాజాబహద్దూర్ వెంకట్రామిరెడ్డి కోరిక మేరకు సురవరం ప్రతాపరెడ్డి 1930లో ఈ పుస్తకాన్ని రచించాడు.

## పుస్తక నేపథ్యం
ఇందులో 54 ముఖ్య హిందూ పండుగల గురించి వివరణ ఇవ్వబడింది. ఈ పండుగల గురించి రాయడానికి పురాణేతిహాసాల్ని, భారతీయ భాషల్లో వచ్చిన మత సంబంధ గ్రంథాల్ని అధ్యయనం చేయబడ్డాయి. ఆయా పండుగలను జరుపుకోవడానికి అనూచానంగా వస్తున్న కథలను, విశ్వాసాలను ఈ పుస్తకంలో వివరించబడ్డాయి.

## ముద్రణ వివరాలు
ఈ పుస్తకం తొలిసారిగా 1931లో ప్రచురించబడింది. 1938లో రెండవ ముద్రణ, 1953లో మూడవ ముద్రణ (కర్నూల్ బాలనాగయ్యసెట్టికి చెందిన బాలసరస్వతి బుక్ డిపో) ప్రచురించబడ్డాయి. ఆ తరువాత సురవరం ప్రతాపరెడ్డి సాహిత్య వైజయంతి ట్రస్టు ఆధ్వర్యంలో మూడు ముద్రణలు (ఐదవ ముద్రణ 2004) జరుపుకుంది. 2019 అక్టోబరులో తెలంగాణ సాహిత్య అకాడమీ ఏడవ ముద్రణ చేసింది.

## విషయసూచిక

# వ్రతమనగానేమి?
# దీపావళి
# విజయదశమి
# ఉగాది
# శ్రీరామనవమి
# హనుమజ్జయంతి
# భీష్మైకాదశి
# మహాలయపక్షము
# దత్తాత్రేయ జయంతి
# కూర్మ జయంతి
# నృసింహ జయంతి
# వామన జయంతి
# తులసీ వ్రతము
# కపిలాషష్టి
# సూర్య చంద్ర గ్రహణములు
# బుషి పంచమి
# సత్యనారాయణ వ్రతము
# శ్రావణపూర్ణిమ
# సంక్రాంతి
# అనంతచతుర్దశి
# రథసప్తమి
# నవరాత్రులు
# అక్షయతృతీయ
# గణేశ చతుర్థి
# చాతుర్మాస్య వ్రతము
# పరశురామజయంతి
# బుద్ధజయంతి
# హోలీ
# నాగపంచమి
# ఏకాదశి
# శీతలాసప్తమి
# వసంత పంచమి
# మహాశివరాత్రి
# హరితాళిక
# దూర్వాష్టమి
# చంపాషష్ఠి
# స్కంద షష్ఠి
# గౌరీ తృతీయ
# దశహర
# ఆదివార వ్రతము
# సోమవార వ్రతము
# మంగళవార వ్రతము
# బుధవార వ్రతము
# శుక్రవార వ్రతము
# శనివార వ్రతము
# భక్తేశ్వర వ్రతము
# కేదారేశ్వర వ్రతము
# యమద్వితీయ - భ్రాతృద్వితీయ
# అముక్తాభరణము
# సంకష్ట హరణ చతుర్థి
# వటసావిత్రి వ్రతము
# ఏరువాక పున్నమ
# పండుగల పట్టి
# పండుగల అకారాది విషయ సూచిక

## మూలాలు

వర్గం:తెలుగు పుస్తకాలు
వర్గం:పండుగలు
వర్గం:2019 పుస్తకాలు
గుండేటి రమేశ్

**గుండేటి రమేశ్‌** తెలంగాణ రాష్ట్రానికి చెందిన కవి, జానపద గాయకుడు, గీత రచయిత, నటుడు. ‘జర’, ‘పరేషాన్‌’, ‘మైసారం’ (మైసూర్‌), ‘జర్రంత’, ‘గాయబు’ వంటి తెలంగాణలో వాడుకలో ఉన్న పదాలతో రమేశ్ రాసిన ‘మాయదారి మైసమ్మో.. మైసమ్మా.. మనం మైసారం బోదమే మైసమ్మా!’ పాటల ఒక తరం మొత్తాన్నీ ఉర్రూతలూగించింది.

## జననం, విద్య
రమేశ్‌ 1969, నవంబరు 7న వెంకటేశం - లక్ష్మి దంపతులకు తెలంగాణ రాష్ట్రం, కరీంనగర్‌ జిల్లా, చామనపల్లి గ్రామంలోని చేనేత కుటుంబంలో జన్మించాడు. కరీంనగర్‌లోని రాజరాజేశ్వర ప్రభుత్వ కళాశాల నుంచి బిఏ చదువును పూర్తిచేశాడు.

## రచనా ప్రస్థానం
విద్యార్థి దశనుంచే కవితలు, పాటలు రాయడం ప్రారంభించిన రమేశ్, 18 ఏళ్ళ వయసులో ‘యువశక్తి’ పేరిట పాటల సంపుటిని ప్రచురించాడు. జానపదం, భక్తి, చేనేత వృత్తి నేపథ్యం మొదలైన అంశాలతో 200కు పైగా ప్రైవేటు గీతాలు రాశాడు. ‘జాబిలమ్మ పదాలు’, ‘కరీంనగర్‌ జిల్లా ఆణిముత్యాలు’, ‘చేనేత చంద్రిక’ మొదలైన పుస్తకాలు వెలువరించాడు.

## సినిమారంగం
1998లో రాజేంద్రప్రసాద్ హీరోగా వచ్చిన ‘జై భజరంగ బలి’ సినిమాలో ‘వెండి వెన్నెల్లలోన అమ్మడూ.. పండిపోదాము రావే గుమ్మడు’ పాటతో సినిమారంగంలోకి ప్రవేశించాడు. ఆ పాట అందరిని అలరించింది. 2000లో వచ్చిన కాలేజ్‌ సినిమాలో రమేశ్ రాసిన ‘మాయదారి మైసమ్మో.. మైసమ్మా మనం మైసారం బోదమే మైసమ్మా’ పాట అందరితో చిందులేయించింది.

## రాసిన పాటలు
# వెండి వెన్నెల్లలోన అమ్మడూ.. పండిపోదాము రావే గుమ్మడు - జై భజరంగ భళి (1998)
# మాయదారి మైసమ్మో.. మైసమ్మా మనం మైసారం బోదమే మైసమ్మా - కాలేజ్‌ (2000)
# వచ్చింది వచ్చింది చోరీ.. నైజాం పోరీ - లవ్‌ (2001) 
# సక్కుబాయి సక్కుబాయి.. నువ్వే నాకు దిక్కుబాయ్‌ - నా మనసిస్తా రా!’ (2001)
# ఓ పిల్లా నీ నవ్వులు.. అరే.. మల్లె వాసన పువ్వులు - జోరుగా హుషారుగా (2002) 
# అన్ని పాటలు - కుర్‌ కురే (2008)
# అమ్మా సమ్మక్కతల్లి కోటొక్క దండాలే.. మాయమ్మ సారక్క నీకు నూటొక్క పూలదండలే - మేడారం జాతర (2014)
# చికెన్‌ ముక్కలాంటి పిల్లదానయ్యో - పుత్రుడు (2009)
# ఉద్యమాల బాట నడిచే తమ్ముడా! నీ బతుకుపై మమకారమేలర తమ్ముడా! - లెనిన్‌ (2013)
# ఘల్లు ఘల్లు గజ్జెగట్టి గంతులెయ్యరో - లెనిన్‌ (2013)

## మూలాలు

వర్గం:1969 జననాలు
వర్గం:కరీంనగర్ జిల్లా వ్యక్తులు
వర్గం:కరీంనగర్ జిల్లా కవులు
వర్గం:కరీంనగర్ జిల్లా గాయకులు
వర్గం:కరీంనగర్ జిల్లా రచయితలు
వర్గం:తెలుగు సినిమా పాటల రచయితలు
నాగార్జున్

వైద్యనాథ్ మిశ్రా (30 జూన్ 1911 - 5 నవంబర్ 1998) ఒక హిందీ, మైథిలీ కవి. అతను అనేక నవలలు, చిన్న కథలు, జీవిత చరిత్రలు, యాత్రా కథనాలను రాసారు. తన కలం పేరు **నాగార్జున్** తో సుపరిచితుడు. ప్రజాకవిగా గుర్తింపుతెచ్చుకున్న వైద్యనాథ్ మిశ్రాకు మరోపేరు జనకవి. అతని సాహితీసేవకు మైథిలి భాషలో ప్రముఖ కవిగా పరిగణించబడ్డాడు.

## జీవిత చరిత్ర
1911లో జూన్ 30న బీహార్‌లోని దర్భంగా జిల్లాలోని తరౌని గ్రామంలో వైద్యనాథ్ మిశ్రా జన్మించారు. అతను బీహార్‌లోని మధుబని జిల్లాలోని తన తల్లి గ్రామమైన సత్లాఖాలో ఎక్కువ రోజులు గడిపాడు. ఆ తర్వాత బౌద్ధమతం స్వీకరించి నాగార్జున్ గా పేరు మార్చుకున్నాడు. అతను మూడు సంవత్సరాల వయస్సులోనే తల్లిని కోల్పోయాడు. అతని తండ్రి ఆదరణ కరువైంది. ఇక బంధువుల సహాయంతో చదువు కొనసాగించాడు. అనతికాలంలోనే అసాధారణమైన విద్యార్థిగా ఎదిగి స్కాలర్‌షిప్‌లు సంపాదించగలిగాడు. సంస్కృతం, పాళీ, ప్రాకృత భాషలలో ప్రావీణ్యం సంపాదించాడు. అతని చదువు మొదట స్థానికంగా, ఆ తరువాత వారణాసి, కలకత్తాలలో సాగింది. చదువును కొనసాగిస్తూనే పార్ట్ టైమ్ ఉద్యోగం కూడా చేసాడు. అపరాజితా దేవితో వివాహం జరిగింది. ఆ దంపతులకు ఆరుగురు పిల్లలు ఉన్నారు.

అతను 1930ల ప్రారంభంలో యాత్రి (హిందీ:यात्री) అనే కలం పేరుతో మైథిలీ పద్యాలతో తన సాహిత్య జీవితాన్ని ప్రారంభించాడు. 1930ల మధ్య నాటికి, అతను హిందీలో కవిత్వం రాయడం ప్రారంభించాడు. సహరన్‌పూర్ (ఉత్తరప్రదేశ్)లో అతను ఉద్యోగరీత్యా ఉపాధ్యాయుడు. అయితే బౌద్ధ గ్రంధాలను లోతుగా పరిశోధించాలనే కోరికతో అతను అక్కడ ఎక్కువ కాలం ఉండలేదు. అతను శ్రీలంకలోని కెలానియాలోని బౌద్ధ విహారానికి వెళ్లాడు. అక్కడ 1935లో బౌద్ధ సన్యాసి అయ్యాడు. అక్కడ ఆశ్రమంలో గ్రంధాలను అభ్యసించాడు. అంతకుముందు అతని గురువు రాహుల్ సాంకృత్యాయన్ చేసినట్లే నాగార్జున్ అనే పేరును స్వీకరించాడు. ఆశ్రమంలో ఉన్నప్పుడు, అతను లెనినిజం, మార్క్సిజం సిద్ధాంతాలను కూడా అధ్యయనం చేశాడు. 1938లో భారతదేశానికి తిరిగి వచ్చే ముందు ప్రముఖ రైతు నాయకుడు, కిసాన్ సభ వ్యవస్థాపకుడు సహజానంద్ సరస్వతి నిర్వహించిన సమ్మర్ స్కూల్ ఆఫ్ పాలిటిక్స్ లో చేరాడు. 1930, 1940 లలో భారతదేశం అంతటా ప్రయాణించడానికి గణనీయమైన సమయాన్ని నాగార్జున్ వెచ్చించాడు.

స్వాతంత్య్రానికి ముందు, తరువాత అనేక సామూహిక మేల్కొలుపు ఉద్యమాలలో కూడా పాల్గొన్నారు. 1939, 1942ల మధ్య, బీహార్‌లో రైతు ఆందోళనకు నాయకత్వం వహించినందుకు బ్రిటీష్ కోర్టులచే జైలుకు వెళ్లాడు. స్వాతంత్య్రం వచ్చిన తర్వాత చాలా కాలం పాటు జర్నలిజంలో నిమగ్నమయ్యారు.

ఎమర్జెన్సీ కాలానికి (1975–1977) ముందు జయప్రకాష్ నారాయణ్ ఉద్యమంలో అతను చురుకైన పాత్ర పోషించాడు. ఎమర్జెన్సీ కాలంలో పదకొండు నెలల పాటూ జైలు శిక్ష అనుభవించాడు. అతను లెనినిస్ట్-మార్క్సిస్ట్ భావజాలంతో బలంగా ప్రభావితమయ్యాడు. అతను 1998లో తన 87వ ఏట దర్భంగాలో మరణించాడు.

## అవార్డులు

* 1968లో పతర్హీన్ నగ్నా గచ్‌కి గానూ సాహిత్య అకాడెమీ అవార్డు.
* 1983లో ఉత్తరప్రదేశ్ ప్రభుత్వం ఆయన సాహిత్య కృషికి గానూ భారత్ భారతి అవార్డుని అందజేసింది.
* 1994లో భారతదేశ అత్యున్నత సాహిత్య పురస్కారమైన సాహిత్య అకాడమీ ఫెలోషిప్‌

## మూలాలు


వర్గం:హిందీ కవులు
వర్గం:1911 జననాలు
వర్గం:1998 మరణాలు
వర్గం:బీహార్ వ్యక్తులు
ప్రభుత్వ కళాశాల (రాజమహేంద్రవరం)

**ప్రభుత్వ కళాశాల (రాజమహేంద్రవరం)**  1857లో స్థాపించబడింది. దీనికి మొదటి ప్రిన్సిపాల్ గా "మెట్కాఫ్" అనే ఆంగ్లేయుడు పనిచేశాడు.  ఈ కళాశాల తూర్పు కోస్తాలో ప్రభుత్వ రంగంలో ఉన్న కళాశాలలన్నిటిలోఅతి పురాతనమైనది. ఈయన పేరుతోనే విద్యార్థుల వసతి గృహం (మెట్కాఫ్ హాస్టల్) ఇప్పటికీ నడుస్తున్నది. అడివి బాపిరాజు ఇక్కడ చదువుకున్నాడు. సర్వేపల్లి రాధాకృష్ణన్ ఇక్కడ ఈ కళాశాలలో ముఖ్యాధ్యాపకులుగా పనిచేశాడు. 

2011 నుండి నన్నయ విశ్వవిద్యాలయంలో అంతర్భాగంగా ఉంది.

## చరిత్ర
1853లో జిల్లా పాఠశాలగా ప్రారంభించబడింది. తరువాత 1868లో మద్రాసు ప్రెసిడెన్సీకి చెందిన ప్రాంతీయ పాఠశాలగా అప్‌గ్రేడ్ చేయబడింది. 1885లో కళాశాలగా చేయబడింది.1891లో మద్రాసు విశ్వవిద్యాలయానికి తరువాత 1926లో ఆంధ్ర విశ్వవిద్యాలయానికి అనుబంధంగా ఉంది. 1955లో డిగ్రీ, 1976లో పీజీ కోర్సులు ప్రారంభమయ్యాయి.1876-77లో ఆంధ్రకేసరి టంగుటూరి ప్రకాశం పంతులు తెలుగు అధ్యాపకుడిగా పనిచేశారు. 1916 -19లో తొలి రాష్ట్రపతి సర్వేపల్లి రాధాకృష్ణ తత్వశాస్త్రవేత్తగా విద్యాబోధన చేశారు. 1999లో అప్పటి ప్రిన్సిపాల్
మోజెస్ ఆధ్వర్యంలో తొలి యూజీసీ
సెమినార్ జరిగింది. ప్రస్తుతం 18 ఎకరాలలో
85 పైగా తరగతులతో 24 రకాల పైగా కోర్సులతో 3,360 మంది డిగ్రీ, పీజీ కోర్సులు అభ్యసిస్తున్నారు.

## కళాశాల పూర్వ విద్యార్థులు
*టంగుటూరి ప్రకాశం పంతులు-ఆంధ్ర రాష్ట్ర తొలి ముఖ్యమంత్రి
*అడవి బాపి రాజు-కళాకారుడు  
*కె.వి.రెడ్డి నాయుడు - 1936లో మద్రాసు ప్రెసిడెన్సీకి తాత్కాలిక గవర్నర్
*వరాహగిరి జోగయ్య పంతులు -(భారత మాజీ రాష్ట్రపతి డా.వి.వి.గిరి తండ్రి)
*VK కృష్ణ మీనన్ - రిపబ్లిక్ ఆఫ్ ఇండియాలో మాజీ విదేశాంగ మంత్రి
* పి.ఎస్.రావు - కేరళ మాజీ గవర్నర్, పద్మభూషణ్ అవార్డు
*కోకా సుబ్బారావు - సుప్రీంకోర్టు మాజీ ప్రధాన న్యాయమూర్తి
*భమిడిపాటి కామేశ్వరరావు - హాస్యరచయిత.
*కవికొండల వెంకటరావు- ప్రముఖ గేయ రచయిత
*ఎం. నరసింహం పంతులు - రిటైర్డ్ కలెక్టర్ & మద్రాసు పబ్లిక్ సర్వీస్ కమిషన్ మాజీ సభ్యుడు
*డా. సూరి భగవంతం -  భౌతిక శాస్త్రవేత్త
*సి.వెంకట చలం పంతులు – బార్ కౌన్సిల్ 1వ ఆంధ్ర సభ్యుడు
*డి.శేషగిరిరావు పంతులు – చైర్మన్, కాకినాడ మున్సిపాలిటీ,
* ఎ.వి.ఎస్.కృష్ణారావు –  కర్ణాటక సంగీతంలో ప్రసిద్ధి.

## మూలాలు

వర్గం:కళాశాలలు
వర్గం:1853 స్థాపితాలు
వర్గం:ఆంధ్రప్రదేశ్ విద్యాసంస్థలు
మంజమ్మ జోగతి

**మంజమ్మ జోగతి** (జననం **మంజునాథ శెట్టి**; 20 మే 1957), ఒక భారతీయ నాటక నటి, గాయని, ఉత్తర కర్ణాటకకు చెందిన జానపద నృత్య రూపమైన జోగతి నృత్య కళాకారిణి. 2019లో, జానపద కళల కోసం రాష్ట్ర అత్యున్నత సంస్థ అయిన కర్ణాటక జానపద అకాడమీకి అధ్యక్షురాలైన మొదటి లింగమార్పిడి మహిళగా ఆమె నిలిచింది. జనవరి 2021లో, జానపద కళారంగానికి ఆమె చేసిన కృషికి భారత ప్రభుత్వం పద్మశ్రీ పురస్కారాన్ని ప్రకటించింది.
## తొలి జీవితం
జోగతి కర్ణాటక లోని బళ్లారి జిల్లా, కల్లుకంబ గ్రామంలో హనుమంతయ్య, జయలక్ష్మి దంపతులకు మంజునాథ శెట్టిగా జన్మించింది. ఒక ఆచారం కారణంగా ఒక హిందూ దేవతైన జోగప్పకు ఆమెను ఇచ్చి వివాహం చేశారు, తిరిగి ఇంటికి వెళ్లేందుకు అనుమతించలేదు. అప్పటి నుండి ఆమె మంజమ్మ జోగతిగా పిలువబడింది. 15 ఏళ్ల వయసులో ఇల్లు వదిలిపెట్టిన తర్వాత, ఆమె తనను తాను స్త్రీగా గుర్తించుకుంది. 10వ తరగతి వరకు మాత్రమే విద్యను అభ్యసించిన ఆమె, భిక్షాటనకు దిగింది. ఈ సమయంలో, ఆమె లైంగిక వేధింపులకు గురైంది. తరువాత, ఒక తండ్రీకొడుకులు ఆమెను నృత్యానికి పరిచయం చేసి, నృత్య ఉపాధ్యాయురాలు కల్లవ్వ జోగతి వద్దకు తీసుకెళ్లారు, అక్కడ ఆమె జోగతి నృత్యం నేర్చుకుంది.

## వృత్తి జీవితం
### నాటక రంగం
కల్లవ్వ జోగతి నృత్య బృందంలో మంజమ్మ శాశ్వత నృత్యకారిణిగా మారి, భారతదేశంలోని వివిధ ప్రాంతాలలో ప్రదర్శనలు ఇచ్చింది. కల్లవ్వ మరణం తర్వాత, మంజమ్మ ఆ బృందాన్ని చేజిక్కించుకుని నృత్యాన్ని ప్రజల్లో ప్రాచుర్యంలోకి తెచ్చింది. 2010లో, ఆమె కర్ణాటక ప్రభుత్వం నుండి రాజ్యోత్సవ ప్రಶಸ್తిని అందుకుంది. 2021లో భారతదేశపు నాల్గవ అత్యున్నత పౌర పురస్కారం పద్మశ్రీ ఆమెకు వరించింది.

## కర్ణాటక జానపద అకాడమీకి నేతృత్వం
రాష్ట్ర ప్రభుత్వం ఆమెను మొదట 'కర్ణాటక జానపద అకాడమీ' సభ్యురాలిగా, తరువాత అదే సంస్థకు అధ్యక్షురాలిగా నియమించింది. దీని ద్వారా రాష్ట్రంలో ప్రదర్శన కళల కోసం ఉన్న అత్యున్నత సంస్థకు నాయకత్వం వహించిన మొదటి ట్రాన్స్ ఉమెన్‌గా ఆమె చరిత్ర సృష్టించింది.

## ప్రశంసలు, పురస్కారాలు
* 2023 - కర్ణాటకలో భారత ఎన్నికల సంఘం (EC) ద్వారా కమ్యూనిటీ ఎలక్షన్ ఐకాన్‌గా గుర్తింపు 
* 2021 - పద్మశ్రీ - భారత ప్రభుత్వం అందించే నాల్గవ అత్యున్నత పౌర పురస్కారం
* 2010 - కర్ణాటక ప్రభుత్వం ద్వారా రాజ్యోత్సవ ప్రಶಸ್తి
* మంజమ్మ జీవిత కథను కర్ణాటక జానపద విశ్వవిద్యాలయం, కర్ణాటక రాష్ట్ర మహిళా విశ్వవిద్యాలయం తమ బ్యాచిలర్ ఆఫ్ ఆర్ట్స్ విద్యార్థుల సిలబస్‌లో చేర్చాయి.
* 2006 - కర్ణాటక జానపద అకాడమీ అవార్డు.

## మూలాలు

వర్గం:కళారంగంలో పద్మశ్రీ పురస్కార గ్రహీతలు
వర్గం:కర్ణాటక వ్యక్తులు
వర్గం:జీవిస్తున్న ప్రజలు
వర్గం:1964 జననాలు
వర్గం:పద్మశ్రీ పురస్కార గ్రహీతలు
మణికొండ (హైదరాబాదు)

**మణికొండ**, తెలంగాణ రాష్ట్ర రాజధాని హైదరాబాద్‌లోని ఒక వాణిజ్య, నివాస ప్రాంతం. గత కొన్ని సంవత్సరాలలో ఈ శివారు ప్రాంతం సాఫ్ట్‌వేర్ కంపెనీల ప్రధాన కార్యాలయాలతోపాటు ల్యాంకో హిల్స్, విలాసవంతమైన హై-రైస్ రెసిడెన్షియల్ ప్రాజెక్ట్, తెలుగు సినిమా కార్మికుల కోసం చిత్రపురి కాలనీ రెసిడెన్షియల్ లేఅవుట్ కారణంగా అభివృద్ధి చెందింది. 2011 జనగణన సమాచారం ప్రకారం మణికొండ లొకేషన్ కోడ్ (గ్రామం కోడ్) 574248.

## అభివృద్ధి
మణికొండ ముఖ్యమైన వాణిజ్య, నివాస ప్రదేశం. గచ్చిబౌలి, హైటెక్ సిటీలో పనిచేసే అనేకమంది సాఫ్ట్‌వేర్ ఇంజనీర్లు ఈ ప్రాంతంలో ఫ్లాట్లు, భూమిని కొనుగోలు చేస్తున్నారు. ఈ ప్రాంతంలో మౌలిక సదుపాయాలు వేగంగా పెరుగుతున్నాయి. మణికొండకు వెళ్ళే దారిలో ఒకటి దర్గా నుండి ఓయూ కాలనీ మీదుగా మరొకటి షేక్ పేట నుండి స్పోర్ట్స్ కాంప్లెక్స్, ఫిల్టర్ బెడ్స్ మీదుగా ఉన్నాయి. ఇక్కడ మణికొండ, పుప్పాలగూడ అనే రెండు రెవెన్యూ గ్రామాలు ఉన్నాయి.

## రవాణా
తెలంగాణ రాష్ట్ర రోడ్డు రవాణా సంస్థ ఆధ్వర్యంలో ఇక్కడి నుండి నగరంలోని పుప్పాలగూడ, సికింద్రాబాద్ జంక్షన్, చార్మినార్, అఫ్జల్‌గంజ్, కోఠి మొదలైన ప్రాంతాలకు బస్సు సౌకర్యం ఉంది. రాయదుర్గంలో సమీప మెట్రో రైలు స్టేషన్ ఉంది.

## పర్యాటకం
ఖాజాగూడ సరస్సు, ఖాజాగూడ కొండలు హైకింగ్ - బౌల్డరింగ్ వంటి కార్యకలాపాలకు ప్రసిద్ధి చెందిన ప్రదేశం. ఇవి ఖాజాగూడ ప్రాంతంలో ఉన్నాయి. లాంకో హిల్స్, గోల్కొండ, కుతుబ్ షాహీ టూంబ్స్, గండిపేట్ సమీపంలోని ఉస్మాన్ సాగర్, ఔటర్ రింగ్ రోడ్, గచ్చిబౌలి అథ్లెటిక్ స్టేడియం, గచ్చిబౌలి ఇండోర్ స్టేడియం, హైటెక్ సిటీ, ఖాజాగూడ హిస్టారిక్ రాక్ ఫార్మేషన్ వంటి పర్యాటక ప్రాంతాలు ఉన్నాయి.

## ప్రార్థనా మందిరాలు
* శ్రీ జగన్నాథ దేవాలయం
* సాయిబాబా దేవాలయం
* గోల్డెన్ టెంపుల్
* మస్జిద్ -ఇ- హఫ్సా
* మస్జిద్-ఇ-తక్వా అహ్లే హదీస్

## మూలాలు

వర్గం:హైదరాబాదులోని ప్రాంతాలు
రెడ్ (2021 సినిమా)

**రెడ్** 2021లో తెలుగులో విడుదలైన సినిమా. తమిళంలో 2019లో విడుదలైన ‘తడమ్‌’ సినిమా ఆధారంగా శ్రీ స్రవంతి మూవీస్ బ్యానర్ పై తెలుగులో 'రెడ్' పేరుతో స్రవంతి రవికిశోర్‌ నిర్మించిన ఈ సినిమాకు కిషోర్ తిరుమల దర్శకత్వం వహించాడు. రామ్, నివేదా పేతురాజ్, మాళవికా శర్మ, అమృతా అయ్యర్‌ ప్రధాన పాత్రల్లో నటించిన ఈ సినిమా జనవరి 14న విడుదలైంది.
## కథ
సిద్ధార్థ (రామ్‌) ఇంజినీరింగ్ పూర్తిచేసి సొంతంగా కన్స్ట్రక్షన్ కంపెనీ పెట్టుకొని వర్క్ చేస్తుంటాడు. మహిమ (మాళవికా శర్మ)ను ప్రేమించి పెళ్ళాడాలని అనుకుంటాడు. ఆదిత్య (రామ్‌ ద్విపాత్రాభినయం), అతని స్నేహితుడు వేమ (స‌త్య‌)తో క‌లిసి మోసాలకి పాల్పడుతుంటాడు. వేమ త‌న అప్పుల్ని తీర్చడం కోస‌మ‌ని దాచుకున్న రూ.8 లక్షల మొత్తాన్ని ఆదిత్య‌ పేకాట‌లో పోగొడ‌తాడు. ఆ త‌ర్వాత ఆ డ‌బ్బు ఎలా స‌ర్దాలో తెలియ‌క స‌త‌మ‌త‌మ‌వుతాడు. వాళ్ళు డబ్బు కోసం ఇబ్బందిపడుతున్నసమయంలో ఆదిత్యకు, గాయత్రి (అమృతా అయ్యర్‌) ఎదురవుతుంది. ఈ క్రమంలో బీచ్‌ రోడ్డులో ఓ హత్య జరుగుతుంది. ఈ హ‌త్య చేసిందెవ‌రు? ప‌రిశోధ‌న‌లో ఎలాంటి నిజాలు తెలిశాయి ? అనేదే మిగతా సినిమా కథ.

## నటీనటులు

*రామ్  
*నివేదా పేతురాజ్  
*మాళవిక శర్మ  
*అమృత అయ్యర్
*సంపత్ రాజ్  
*నాజ‌ర్
*సత్య
*హెబ్బా పటేల్ - 'డింఛక్' గీతంతో
*సోనియా అగర్వాల్
*పవిత్ర లోకేష్
*రవిప్రకాష్
* రామచంద్ర

## సాంకేతిక నిపుణులు
*బ్యానర్: శ్రీ స్రవంతి మూవీస్ 
*నిర్మాత:  స్రవంతి రవికిశోర్‌
*కథ: మాగిజ్  తిరుమేని 
*స్క్రీన్‌ప్లే, దర్శకత్వం: కిషోర్ తిరుమల 
*సంగీతం:  మణిశర్మ
*సినిమాటోగ్రఫీ: సమీర్‌ రెడ్డి
*ఎడిటింగ్: జునైద్‌ సిద్ధిఖ్‌
## పాటలు

## మూలాలు

వర్గం:2021 సినిమాలు
వర్గం:రామ్ నటించిన సినిమాలు